140 ketua bahagian gesa jawatan presiden, timbalan presiden Umno tidak dipertandingkan

Seramai 140 kerua bahagian bersetuju supaya jawatan presiden dan timbalan presiden tidak dipertandingkan pada pemilihan Umno yang dijangka akan berlangsung pada Mei.
Pengerusi Solidariti Ketua-Ketua Bahagian Umno Mohd Shafei Abdullah berkata, ini untuk mengelakkan perpecahan dalam parti itu supaya dapat bersedia menghadapi enam pilihan raya negeri (PRN) yang akan dilangsungkan pada tahun ini.
Menurutnya, persetujuan itu disuarakan 126 ketua Umno bahagian yang hadir manakala 14 lagi memberi sokongan menerusi telefon.
"Jadi kita harap presiden menerima pandangan kita. Dia tak benarkan kita bincangkan pemilihan parti dalam peringkat MT (Majlis Tertinggi).
"Dia nak dengar akar umbi, jadi ketua bahagian mewakili akar umbi," katanya pada sidang media di Kuala Lumpur malam tadi.
Apabila ditanya sekiranya Ahmad Zahid Hamidi wajar melepaskan jawatan sebagai presiden Umno susulan kekalahan teruk pada Pilihan Raya Umum ke-15 (PRU15), Shafei yang pernah menjadi setiausaha politik kepada Najib Razak itu tidak bersetuju dan berpandangan semua harus dipertanggungjawab termasuk "poster boy".
"Saya pun patut bertanggungjawab, poster boy pun sama, ketua bahagian dan ketua cawangan pun sama sebab kalah.
"Kalah bukan sebab oleh satu faktor tetapi pelbagai faktor dan semua orang menyumbang," katanya.
Shafei merujuk kepada Naib Presiden Umno Ismail Sabri Yaakob yang dijadikan “poster boy” oleh Barisan Nasional (BN) ketika berdepan dengan PRU15.
Dalam pada itu, Shafei berkata, 140 ketua Umno bahagian turut berpandangan bekas perdana menteri Najib wajar diberikan "keadilan" untuk menerima perbicaraan semula terhadap kes yang dihadapinya.
Najib dijatuhkan hukuman penjara 12 tahun dan denda RM210 juta oleh Mahkamah Tinggi pada Julai tahun lalu selepas didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
Mahkamah Rayuan turut mengekalkan hukuman itu apabila rayuan Najib yang juga bekas ahli Parlimen Pekan ditolak sebelum keputusan itu dimuktamadkan Mahkamah Persekutuan pada 23 Ogos tahun sama.
Menurut Shafei, perbicaraan itu disifatkan sebagai tidak adil dan menggesa supaya Hakim Mohd Nazlan Mohd Ghazali didakwa di mahkamah secepat mungkin.
"Suruhanjaya Pencegahan Rasuah Malaysia (SPRM) sudah siapkan kertas siasatan dan hantar ke peguam negara. Tunggu apa lagi?
"SPRM sudah tahan dua orang berhubung siasatan RM92.5 bilion dan sudah didakwa.
“Kalau itu boleh buat, sedangkan siasatan SPRM terhadap Nazlan dibuat lama sebelum PRU," soalnya.


GRS tandatangani MoU, tolak campur tangan luar

Parti-parti politik yang membentuk Gabungan Rakyat Sabah (GRS) hari ini menandatangani memorandum persefahaman (MoU) bagi mengekalkan kerjasama selain menolak campur tangan luar yang cuba menggugat gabungan itu.MoU tersebut ditandatangani oleh Pengerusi Bersatu Sabah Hajiji Noor, Pengerusi Barisan Nasional Sabah Bung Moktar Radin, Presiden SAPP Yong Teck Lee, Timbalan Presiden Star Ellron Alfred Angin, Timbalan Presiden PBS Radin Malleh, Setiausaha PAS Sabah Aliakbar Gulasan, Timbalan Presiden PBRS Arthur Joseph Kurup, Pengerusi MIC Sabah Peer Muhamad dan Pengerusi MCA Sabah Lu Yen Tung.Hajiji yang juga ketua menteri Sabah berkata MoU itu yang merupakan memorandum pertama seumpama dimeterai di bawah GRS, penting bagi mengukuhkan ikatan politik melalui musyawarah dan perundingan berasaskan persefahaman antara parti.“Berpaksikan kepada mandat yang diberikan oleh rakyat kepada GRS pada Pilihan Raya Negeri (PRN) Sabah ke-16, semua parti yang ada dalam gabungan ini bersetuju untuk memastikan mandat rakyat ini dihormati dan perlu diteruskan bagi menjamin kestabilan dan kesejahteraan rakyat.“Kerjasama antara parti komponen GRS sememangnya kukuh sejak PRN Sabah ke-16 lagi tetapi dengan memorandum ini kerjasama ini dapat kita kukuhkan lagi bagi memenuhi mandat yang diberi rakyat,” katanya pada sidang media selepas majlis menandatangani MoU itu di Kota Kinabalu.Sementara itu, Bung Moktar berkata BN Sabah tetap dengan ketetapannya sebelum ini, iaitu mempertahankan kerajaan negeri GRS demi kepentingan rakyat di Sabah.Hajiji berkata di sebalik perkembangan politik di Semenanjung, GRS perlu menentukan sendiri hala tuju politiknya berdasarkan mandat yang diberi oleh rakyat Sabah.“Tidak timbul isu kita terpengaruh, apa sahaja berlaku di Semenanjung kita GRS kekal utuh,” katanya.Sementara itu, Bung Moktar berkata BN Sabah tetap dengan ketetapannya sebelum ini, iaitu mempertahankan kerajaan negeri GRS demi kepentingan rakyat di Sabah.“BN dan Umno sepakat dengan kerajaan sedia ada. Apa yang penting bagi kita sekarang ialah membangunkan negeri Sabah untuk rakyat,” kata Bung Moktar yang juga pengerusi Umno Sabah.Pada majlis itu, Hajiji turut mengumumkan senarai Jawatankuasa GRS, iaitu;Pengerusi: Hajiji NoorTimbalan Pengerusi I: Bung Moktar RadinTimbalan Pengerusi II: Maximus Johnity OngkiliTimbalan Pengerusi III: Jeffrey KitinganSetiausaha: Mohd Razali RaziPenolong Setiausaha: Ardino DirisBendahari: Salleh Said KeruakKetua Penerangan: Joniston Bangkuai


Pakar ekonomi beri amaran kewangan kelas menengah terjejas akibat pandemik

Beberapa pakar ekonomi memberi amaran mengenai kesan serapan yang akan menjejaskan masyarakat sekiranya masalah kewangan kelas menengah atau M40 tidak ditangani dalam langkah-langkah ekonomi kerajaan melalui pakej rangsangan bagi mengurangkan kesan pandemik Covid-19 yang hanya tertumpu kepada kategori golongan berpendapatan rendah.Profesor di Universiti Sunway Yeah Kim Leng berkata kumpulan M40 yang kehilangan pekerjaan dan mempunyai tanggungan kewangan besar seperti pinjaman rumah atau kereta sebenarnya menghadapi situasi serupa dengan golongan B40.“Belia bandar yang menganggur boleh minta bantuan keluarga mereka, tetapi bagi ketua keluarga daripada kumpulan M40 yang mengalami musibah akibat wabak, sokongan keluarga mungkin tiada,” katanya.Hakikat tersebut mungkin boleh menyebabkan mereka meminjam daripada peminjam haram atau “Ah Long” sekiranya tiada bantuan daripada kerajaan, katanya.Takrifan M40 atau “Middle 40%” adalah yang memperolehi pendapatan bulanan dari RM4,850 hingga RM10,959. B40 atau “Below 40%” adalah mereka yang berpendapatan kurang dari RM4,849 sementara T20 atau “Top 20%” adalah golongan yang memperolehi pendapatan lebih dari RM10,959 sebulan.Walaupun bantuan kerajaan dalam inisiatif seperti Penjana dan Pemerkasa Plus memberikan bantuan yang baik buat golongan miskin, mereka yang berada di kelas pertengahan dan diberhentikan kerja atau mengalami pemotongan gaji ekoran wabak Covid-19 juga turut mengalami kesukaran hidup.Yeah berkata, bagi golongan ini, mencari pekerjaan baru atau peluang menjana pendapatan adalah “sangat penting, terutamanya jika mereka tidak dilindungi skim insurans pekerjaan”.Beliau turut mencadangkan program pencarian kerja yang sesuai, latihan semula, tambahan kemahiran, dan program keusahawanan selain promosi untuk menceburi kegiatan pelaburan dalam dan luar negeri.Pensyarah kanan Universiti Teknologi Mara Baayah Baba berkata kelas menengah yang sukar menjalani kehidupan sekarang ini akan memberi kesan yang besar kepada ekonomi tempatan.Bercakap kepada MalaysiaNow, beliau berkata perbelanjaan M40 seperti pembayaran yuran pusat jagaan anak-anak, pinjaman bulanan, yuran pengajian tinggi dan juga hiburan menyumbang kepada pertumbuhan ekonomi.“Sekiranya keadaan kewangan mereka terus merosot, mereka mungkin terpaksa mengeluarkan simpanan dan akan kurang berbelanja.“Ini akan mempengaruhi KDNK,” katanya.“Ketika kuasa membeli atau berbelanja mereka berkurangan, kita mungkin akan melihat kedai dan gerai terpaksa ditutup.”Beliau berkata, pembukaan kedai-kedai barangan murah yang bercambah di seluruh negara adalah satu petanda kelas menengah sudah semakin menyusut.Beliau juga menyambut baik penambahan moratorium pinjaman bagi golongan M40, mengatakan ia akan meringankan beban dan membantu mengukuhkan kuasa berbelanja dalam memacu ekonomi negara .Namun, seorang ahli ekonomi di Institut Kajian Strategik dan Antarabangsa Calvin Cheng berpandangan kuasa berbelanja golongan M40 tidak terjejas teruk dalam jangka masa panjang.“Kesan pandemik hakikatnya lebih memberi kesan kepada isi rumah berpendapatan rendah dan dalam kalangan pekerja bergaji rendah, jadi penurunan dalam perbelanjaan isi rumah berpendapatan sederhana atau pertengahan tidaklah begitu besar,” katanya.“Kadar faedah simpanan mereka mungkin meningkat tetapi secara umum saya rasa selepas lockdown mulai longgar, perbelanjaan isi rumah berpendapatan sederhana dan tinggi akan terus meningkat.”Beliau juga mengingatkan kerajaan agar tidak memberikan jumlah bantuan yang sama kepada kedua-dua kumpulan B40 dan M40.“Kita semestinya tumpukan bantuan kepada mereka yang berada dalam kumpulan isi rumah berpendapatan rendah,” katanya.Beliau turut menambah l inisiatif kerajaan seperti i-Sinar dan i-Lestari serta pemotongan cukai pendapatan lebih cenderung membantu isi rumah berpendapatan sederhana dan pertengahan sedangkan mereka memiliki lebih banyak simpanan KWSP dan memiliki pendapatan yang cukup banyak susulan pengurangan cukai pendapatan.Cheng mencadangkan tindakan fiskal yang lebih besar termasuk memperluaskan perbelanjaan kerajaan dalam program seperti Bantuan Sara Hidup atau Bantuan Prihatin Rakyat, selain membelanjakan wang bagi menaik taraf infrastruktur.“Melalui perbelanjaan seperti ini, pemulihan ekonomi akan lebih adil bagi kelas menengah dan untuk semua rakyat Malaysia,” katanya.


BN bakal bentuk kerajaan dengan PH selepas PRU15?

Pendirian Barisan Nasional (BN) untuk tidak mengadakan sebarang rundingan dengan PAS selepas Pilihan Raya Umum ke-15 (PRU15) menimbulkan cakap-cakap tentang kemungkinan gabungan ditunjangi Umno itu bakal menubuhkan kerajaan bersama Pakatan Harapan (PH) sekiranya tiada pihak memperoleh majoriti jelas.
Seorang penganalisis dari Universiti Utara Malaysia (UUM) Ahmad Martadha Mohamed bagaimanapun berkata, parti-parti komponen PH dilihat mempunyai perjuangan dan ideologi berbeza dengan BN dan gandingan antara kedua-dua gabungan ini hampir mustahil untuk dilakukan.
"PKR memang menidakkan kepentingan orang Melayu manakala DAP pula parti yang tidak akan diterima Melayu," katanya kepada MalaysiaNow.
“Amanah pula tidak akan terima kehadiran PAS."
Pengerusi BN Ahmad Zahid Hamidi pada 19 Oktober menegaskan tidak akan mengadakan rundingan dengan PAS untuk menubuhkan kerajaan selepas PRU15.
Malahan Zahid juga menggelar PAS sebagai “parti pak lebai”.
Penganalisis politik dari Universiti Malaya, Awang Azman Awang Pawi berbeza pendapat, mengatakan kerajaan campuran antara BN dan PH masih boleh berlaku sekiranya kedua-dua gabungan politik ini memiliki pecahan kerusi Parlimen sama rata.
"Contohnya Umno berjaya menang 80 kerusi manakala PKR dan DAP berjaya tawan 70 kerusi, sudah pasti parti-parti politik akan dititahkan oleh Yang di-Pertuan Agong untuk membentuk kerajaan campuran.
"Jika ini berlaku, Umno perlu akur kerana keputusan ini sudah menjangkaui parti," katanya.
Tiada musuh kekal
Mengulas berhubung kenyataan “keras” Zahid terhadap PAS, Awang Azman berkata dalam politik, tiada kawan dan musuh yang kekal.
"Yang kekal ialah kepentingan," katanya kepada MalaysiaNow.
"Jadi, kemungkinan selepas PRU15 perkara itu boleh berubah.”
Martadha juga berkata, meskipun Zahid yang juga presiden Umno sudah mengeluarkan kenyataan begitu, ruang untuk kerjasama antara kedua-dua parti masih terbuka.
Malah, katanya, kerjasama antara Umno dan Bersatu juga dilihat masih munasabah memandangkan kedua-dua parti itu mempunyai ideologi yang sama iaitu menjaga kebajikan dan kepentingan orang-orang Melayu.
Sebelum ini, ramai penganalisis politik menjangkakan pembentukan kerajaan campuran selepas PRU15 terutama apabila Umno dan BN dijangka sukar meraih kemenangan majoriti dua pertiga kerusi Parlimen.
Menurut Martadha, Umno sudah tentu akan memilih parti yang mempunyai sokongan akar umbi yang kukuh untuk mengadakan kerjasama.
"Oleh itu jika Umno ingin membentuk kerajaan campuran, pilihan pertama untuk gandingan ini sudah tentu PAS diikuti dengan Bersatu."
Ditanya mengenai gandingan BN dengan Gerakan Tanah Air (GTA), Martadha berkata, ia juga mungkin sukar direalisasikan memandangkan parti yang menerajui gerakan itu iaitu Pejuang dilihat kecil dan tidak signifikan.
"Jadi, nampak seperti tiada sumbangan yang meyakinkan, sebab tu gabungan PN dan BN dilihat paling menyerlah," tambahnya.


Polis tahan lelaki berhubung hantaran barang kemas pembantu PM

Polis menahan seorang lelaki berhubung hantaran media sosial mengenai ketua setiausaha sulit perdana menteri, di mana pada tahun lalu mencetuskan kontroversi kerana didakwa memakai pakaian dan barang kemas mahal ke pejabat.
Lelaki berusia lewat 40-an itu ditahan di rumah ibunya kira-kira pukul 10 malam tadi.
Dia ditahan semalaman di Ibu Pejabat Polis Daerah Putrajaya dan dibawa ke mahkamah untuk mendengar permohonan reman pagi ini.
Siasatan dikatakan mengikut Seksyen 500 Kanun Keseksaan dan Seksyen 233 Akta Komunikasi dan Multimedia.
Pada Disember 2021, Ketua Setiausaha Sulit Perdana Menteri Nazimah Hashim dikecam pengguna media sosial selepas gambarnya memakai blazer mahal yang dianggarkan berharga RM4,000 tular.
Harga sebenar blazer tersebut sebelum diskaun dikatakan berharga RM7,000.
Nazimah turut didakwa memakai dua rantai leher berharga RM73,000 dan RM266,000, selain barangan yang kelihatan seperti kerongsang berjenama Chanel dikatakan berharga RM2,730.


Risiko minima, kata Anwar pertahan langkah jadikan KWSP cagaran bank

Perdana Menteri Anwar Ibrahim memaklumkan cagaran simpanan daripada Kumpulan Wang Simpanan Pekerja (KWSP) kepada bank tidak membawa risiko yang besar kepada pencarum.
Katanya, kepentingan pencarum yang mencagarkan simpannya dari segi pemberian dividen tetap akan diteruskan.
"Dividen diberi penuh ikut kumpulan asal. Dalam beberapa tahun, pulangan itu dapat diperoleh.
“Kalau sejumlah kecil gagal (bayar pinjaman), ia  tidak memberi kesan yang parah kerana jumlah induk (simpanan) dan dividen sudah ditambah.
"Potongan (wang) diambil dari dividen," katanya ketika menjawab soalan Muslimin Yahaya (PN-Sungai Besar).
Muslimin ingin tahu sama ada perdana menteri mendapat nasihat perundangan sebelum membenarkan cagaran dibuat, serta kaedah pengurusan risiko sekiranya peminjam gagal melunaskan hutang mereka.
Sebelum ini Anwar yang juga menteri kewangan memberitahu tindakan mencagarkan wang KWSP tidak melanggar Seksyen 51 Akta KWSP.
Katanya, ia dimaklumkan sendiri oleh badan itu serta nasihat daripada Peguam Negara Idrus Harun.
Dalam pada itu, katanya cagaran tersebut bukan satu-satunya tindakan kerajaan dalam membantu golongan susah di negara ini.


Hakim tarik diri dengar permohonan peguam UK wakili Najib

Hakim Mahkamah Tinggi hari ini menarik diri daripada mendengar permohonan peguam diraja United Kingdom Jonathan Laidlaw untuk mewakili Najib Razak dalam rayuannya di Mahkamah Persekutuan berhubung sabitan kes penyelewengan dana RM42 juta berkait SRC International Sdn Bhd.Hakim Wan Ahmad Farid Wan Salleh dalam keputusan ringkasnya berkata beliau memutuskan untuk menarik diri daripada mendengar permohonan tersebut kerana salah seorang ahli keluarga terdekatnya adalah ahli politik yang aktif dan merupakan ketua bahagian dalam parti politik yang sama dengan Najib.Wan Ahmad Farid yang turut pernah menjadi ahli politik Umno, menambah walaupun beliau sudah meletakkan jawatannya dalam parti, beliau berpendirian kebebasan badan kehakiman tidak boleh diragukan dalam persepsi orang ramai.“Umum mengetahui bahawa sebelum dilantik menduki jawatan hakim, saya adalah ahli politik yang aktif dan pernah menjadi ahli pentadbiran (kerajaan) dan Dewan Negara.“Saya juga perlu menambah di sini, selepas mengangkat sumpah sebagai anggota badan kehakiman, satu-satunya tugas saya ialah memelihara, melindungi dan mempertahankan Perlembagaan Persekutuan tanpa rasa takut atau pilih kasih,” kata hakim itu.MENYUSUL LAGI


China gesa agihan vaksin global secara adil

Wakil China ke Pertubuhan Bangsa-Bangsa Bersatu (PBB) dan pertubuhan antarabangsa lain di Geneva, Chen Xu mewakili lebih 60 buah negara membangun, menggesa vaksin diagih secara adil di seluruh dunia.Beliau berkata demikian semasa menyampaikan ucapan dalam sesi ke-47 Majlis Hak Asasi Manusia PBB (UNHRC) ketika dialog dengan Pejabat Suruhanjaya Tinggi Untuk Hak Asasi Manusia (OHCHR), pada Isnin.Chen berkata, penularan wabak Covid-19 masih berlaku di seluruh dunia dan turut memberi tempias kepada pembangunan sosiekonomi di negara membangun.Menurutnya, vaksin merupakan kaedah paling berkesan untuk melawan wabak, dan ia sepatutnya menjadi produk kesihatan awam global.“Bagaimanapun, sekarang kita hadapi halangan besar iaitu masalah kebolehcapaian, ketersediaan vaksin dan kemampuan membayarnya.“Sifat ‘nasionalisme vaksin’ oleh sesetengah negara dan tindakan memborong vaksin dengan jumlah yang jauh melebihi keperluan juga semakin membimbangkan,” ujar Chen lagi.China menggesa negara terlibat supaya berpegang pada janji selain membantu negara membangun atas dasar semangat kerjasama antarabangsa.Ia termasuk sokongan kepada negara-negara itu dalam mendapatkan vaksin, meningkatkan kebolehcapaian dan pengeluaran vaksin tempatan bagi menyelamatkan nyawa dan melawan wabak dengan secepat mungkin.Selain itu, negara yang berkemampuan diharap agar dapat mengambil bahagian dalam kerjasama antarabangsa secara aktif dan menghulurkan bantuan kepada negara membangun untuk mewujudkan pembangunan mampan serta menangani tempias wabak.


Jumlah pampasan HSR tidak boleh didedahkan, kata menteri

Jumlah pampasan bagi pembatalan projek Kereta Api Berkelajuan Tinggi (HSR) Kuala Lumpur-Singapura tidak boleh didedahkan kerana ia di bawah perjanjian dua hala, dan kedua-dua negara, Malaysia dan Singapura terikat dengan klausa kerahsiaan.Menteri di Jabatan Perdana Menteri (Ekonomi) Mustapa Mohamed dalam laman Facebook beliau berkata jumlah pampasan masih belum dimuktamadkan.“Pihak kita sedang menunggu butiran kos tersebut daripada Singapura, dan sebaik sahaja diterima, ia akan diteliti sebelum disahkan. Jenis-jenis tuntutan yang dibenarkan telahpun dipersetujui bersama.“Bagaimanapun, saya dan pasukan akan berbincang dengan pihak Singapura untuk mendapat persetujuan bagi berkongsi maklumat mengenai jumlah pampasan tersebut setelah ia dimuktamadkan,” katanya.Ahli Parlimen Jeli itu berkata pampasan tersebut bukan bersifat punitif, tetapi untuk membayar semula kos tertentu projek yang telah dibelanjakan Singapura.“Justeru itu, sebarang angka mengenai pampasan yang disebutkan oleh mana-mana pihak merupakan spekulasi semata-mata,” jelasnya.Mengenai spekulasi projek kereta api laju Kuala Lumpur-Johor Bahru menggantikan HSR, beliau berkata ia hanyalah spekulasi, dan kerajaan akan melaksanakan kajian terperinci untuk menentukan hala tuju seterusnya.Beliau menjelaskan kerajaan telah mencadangkan struktur HSR baharu yang lebih kemas dan model itu digunakan secara meluas di seluruh dunia, antaranya di Eropah, United Kingdom, Jepun dan Korea Selatan, hasil daripada kajian semula keseluruhan projek tersebut.“Cadangan struktur projek baharu itu juga mengelak kerajaan daripada memberikan jaminan berjumlah RM60 bilion selama 30 tahun.“Selain daripada itu, kita juga telah mencadangkan beberapa perubahan lain termasuklah perubahan kepada jajaran dan reka bentuk stesen yang kesemuanya akan mengurangkan perbelanjaan kira-kira 30 peratus.“Kesemua cadangan di atas dapat mengurangkan kos dan pada masa sama mengekalkan faedah projek,” katanya.Namun, Mustapa berkata kedua-dua negara gagal mencapai kata sepakat berhubung perkara itu.“Sebagai individu yang terlibat secara langsung dalam perbincangan dua hala sejak enam bulan lepas, ingin saya tegaskan bahawa kami telah melakukan yang terbaik demi menjaga kepentingan negara.“Kerajaan akan terus mengadakan perbincangan untuk meningkatkan kesalinghubungan antara kedua-dua negara untuk manfaat bersama.“Walaupun perjanjian dua hala ini telah luput, Malaysia dan Singapura akan terus bekerjasama rapat dalam mengukuhkan integrasi rentas sempadan bagi memastikan pertumbuhan dan kemajuan ekonomi yang mampan di kedua-dua negara,” katanya.Perjanjian Dua Hala yang ditandatangani dengan Singapura pada 13 Disember 2016 menekankan hasrat untuk menggalakkan integrasi ekonomi yang lebih rapat antara dua negara.HSR dicadangkan pada 2010 sebagai antara inisiatif Program Transformasi Ekonomi, dan kemudiannya ditangguhkan pada Mei 2018 selepas pilihan raya umum ke-14 berikutan kajian semula terhadap beberapa komitmen pelaburan utama kerajaan.


Pegawai SPRM nafi lengah pendakwaan untuk beri tekanan terhadap Syed Saddiq

Mahkamah Tinggi hari ini diberitahu bahawa pihak Suruhanjaya Pencegahan Rasuah Malaysia (SPRM) tidak melengah-lengahkan pendakwaan terhadap Syed Saddiq Syed Abdul Rahman hampir enam bulan untuk memberi tekanan dan ugutan kepada Ahli Parlimen Muar itu supaya menyokong kepimpinan tertentu.
Pegawai Penyiasat SPRM Mohd Syahmeizy Sulong, 37, berkata tindakan SPRM menuduh Syed Saddiq ke mahkamah pada 22 Julai 2021 meskipun izin untuk mendakwa dikeluarkan pada 4 Januari tahun sama adalah kerana pihaknya perlu menyelesaikan siasatan terhadap ahli politik itu.
"Terdapat lima kertas siasatan dibuka terhadap YB Syed Saddiq dan semua keterangan berkenaan kertas siasatan itu perlu diselaraskan bagi memastikan tiada keterangan bertindan.
"Pendakwaan tidak dapat dilakukan pada 4 Januari 2021 kerana hanya satu daripada lima kertas siasatan berjaya disiapkan dan ia hanya boleh dilakukan pada 22 Julai 2021 selepas kesemua kertas siasatan sudah dilengkapkan," katanya semasa pemeriksaan balas oleh peguam Gobind Singh Deo pada perbicaraan kes Syed Saddiq yang berdepan empat pertuduhan pecah amanah dan pengubahan wang haram.
Disoal peguam, siapa yang mengarahkan supaya "dihentikan" dahulu pendakwaan terhadap Syed Saddiq, saksi pendakwaan ke-25 itu menjawab: Tiada siapa arahkan saya.
Menurut penguasa kanan SPRM itu, beliau tidak pernah menghubungi Syed Saddiq memintanya bersedia untuk pergi ke mahkamah bagi dituduh berhubung kes dihadapinya.
Gobind: Saya katakan dalam kes ini bahawa pegawai yang sering menghubungi YB Syed Saddiq memaklumkan supaya beliau bersedia untuk dituduh di mahkamah adalah Tuan Ihsan (Penguasa Kanan SPRM Mohd Ihsan Sapuan)?
Syahmeizy: Saya tidak tahu.
Gobind: Tuan Ihsan telah hubungi YB Syed Saddiq lebih kurang empat kali untuk maklumkan supaya bersedia untuk dituduh, tetapi kemudian tak jadi tuduh dan saksi menjawab: Tidak tahu.
Saksi juga tidak bersetuju dengan peguam bahawa tindakan pegawai SPRM itu adalah untuk memberi tekanan kepada Syed Saddiq dan memaklumkan ahli politik itu akhirnya ditangkap pada 13 Julai 2021 serta arahan supaya beliau dibawa ke mahkamah dikeluarkan oleh Ketua Cawangan Siasatan B SPRM Putrajaya bernama Abdul Malik.
Syed Saddiq, 29, didakwa bersubahat dengan Rafiq Hakim Razali iaitu penolong bendahari Pemuda Bersatu yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalahgunakan RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 hingga 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan pesuruhjaya kehakiman Azhar Abdul Hamid bersambung esok.


Rusia tangguh pemeriksaan AS terhadap tapak senjata nuklearnya

Rusia memaklumkan kepada Amerika Syarikat (AS) pada Isnin bahawa ia menangguhkan sementara pemeriksaan AS ke atas tapak senjata nuklearnya di bawah Perjanjian 2010 mengenai Langkah-Langkah Pengurangan Lanjut dan Had Penggunaan Senjata Strategik (New Start).
"Pada 8 Ogos 2022, Rusia secara rasmi memaklumkan kepada Amerika Syarikat melalui saluran diplomatik bahawa Moscow mengecualikan sementara kemudahannya daripada pemeriksaan di bawah Perjanjian New Start.
“Ia juga meliputi 'kemudahan yang boleh digunakan untuk demonstrasi' di bawah perjanjian itu,” menurut Kementerian Luar Rusia dalam satu kenyataan.
Kenyataan itu menegaskan bahawa langkah-langkah itu hanya bersifat "sementara," lapor Agensi Anadolu.
Ia menambah bahawa pengecualian itu akan dibatalkan serta-merta sekiranya terdapat "masalah dan isu berbangkit mengenai penyambungan semula aktiviti pemeriksaan di bawah perjanjian itu."
Perjanjian Strategik Pengurangan Senjata pertama, Start I, telah ditandatangani pada 1991 antara AS dan USSR di saat terdapat beribu-ribu peledak nuklear dan perjanjian itu berkuat kuasa pada 1994.
Pada 2010, bekas Presiden AS Barack Obama dan bekas presiden Rusia Dmitry Medvedev menandatangani perjanjian baru dipanggil New Start yang menetapkan had tidak lebih daripada 1,550 peledak digunakan dan 700 peluru berpandu, termasuk menjalankan pemeriksaan untuk mengesahkan pematuhan perjanjian itu.
Beberapa hari sebelum perjanjian itu tamat tempoh pada 5 Februari 2021, kedua-dua negara bersetuju untuk melanjutkannya bagi tempoh lima tahun lagi.


Dr Mahathir hairan mengapa ‘banduan’ boleh berucap di Parlimen

Dr Mahathir Mohamad hari ini menyatakan kehairanannya mengapa perbicaraan mahkamah ditangguhkan untuk membendung Covid-19 akan tetapi ada “banduan” dibenarkan berucap di Dewan Rakyat.Bekas perdana menteri itu berkata, perbicaraan mahkamah sepatutnya boleh dibenarkan berjalan mengikut peraturan sama yang dikenakan bagi persidangan Parlimen.“Amat pelik perbicaraan di mahkamah dihentikan tetapi banduan boleh berucap di dewan Parlimen.“Jika boleh di Parlimen, tentulah boleh juga di mahkamah,” katanya sewaktu membahaskan Belanjawan 2021 hari ini.Ahli Parlimen Langkawi itu tidak menyebut nama sesiapa tetapi ucapannya dibuat selepas beliau menyentuh tentang “pakar budaya cash is king”, yang dipercayai merujuk pada bekas perdana menteri terpalit rasuah, Najib Razak.Najib yang juga ahli Parlimen Pekan berucap membahaskan Belanjawan 2021 pada Selasa.Ucapan Najib yang seolah-olah menggambarkan beliau tidak bersalah menyebabkan Maria Chin Abdullah (PKR-Petaling Jaya) memprotes dengan meninggalkan Dewan Rakyat.Tindakan Maria itu disambut dengan kemarahan Pemuda PKR yang menggelarkan bekas pengerusi Bersih 2.0 itu sebagai “bodoh” dan “bebal“.“Jika boleh di Parlimen, tentulah boleh juga di mahkamah,” katanya sewaktu membahaskan Belanjawan 2021 hari ini.Najib sebelum ini bersama-sama Presiden Umno Ahmad Zahid Hamidi menulis surat kepada Yang di Pertuan Agong untuk menyatakan sokongan terhadap supaya Presiden PKR Anwar Ibrahim diangkat sebagai perdana menteri, sekaligus menggulingkan kerajaan Perikatan Nasional (PN) pimpinan Muhyiddin Yassin.Najib sedang menunggu rayuan selepas disabitkan tujuh tuduhan jenayah salah guna kuasa, pecah amanah dan pengubahan wang haram melibatkan RM42 juta dana SRC International Sdn Bhd, anak syarikat 1Malaysia Development Berhad (1MDB).Kes itu ditetapkan untuk rayuan pada 15 Februari tahun depan. Najib sementara itu sedang dibicarakan atas beberapa tuduhan lain bersabit skandal 1MDB.Mahkamah bagaimanapun ditangguh susulan pelaksanaan Perintah Kawalan Pergerakan Bersyarat (PKPB) sejak 14 Oktober hingga 6 Disember.Menurut Mahathir, tempoh perbicaraan akan terus berlanjutan sekiranya mahkamah tidak meneruskan perbicaraan dengan melaksanakan langkah kawalan termasuk penjarakan.“Kurangkanlah pemerhati dan media, dan amalkan perpisahan sejauh satu meter antara mereka yang perlu berada semasa perbicaraan.“Jika nak nanti Covid-19 (berakhir), bertahun-tahun lagi diperlukan,” kata Mahathir.Selain Najib, beberapa ahli Parlimen BN juga sedang menghadapi perbicaraan atas pelbagai tuduhan jenayah rasuah dan pengubahan wang haram, termasuk melibatkan dana 1MDB.Mereka ialah Zahid (Bagan Datuk), Tengku Adnan Mansor (Putrajaya), Bung Moktar Radin (Kinabatangan) serta Ahmad Maslan (Pontian).


Larangan berhijab cetus ketegangan di sekolah, kolej di Karnataka

Negeri Karnataka di selatan India menutup semua sekolah tinggi dan kolej selepas tercetus ketegangan apabila gadis Islam datang ke kelas memakai hijab.Negeri yang diperintah oleh nasionalis Hindu Parti Bharatiya Janata (BJP) tegang selama beberapa hari berturut-turut selepas beberapa sekolah di daerah pesisir pantai Udupi melarang gadis berhijab.Tindakan itu mencetuskan bantahan oleh pelajar Islam, keluarga dan kumpulan masyarakat mereka yang mengatakan tindakan itu merupakan diskriminasi agama.Ramai gadis diganggu di khalayak ramai oleh pelajar yang berpihak kepada kumpulan nasionalis Hindu.“Saya merayu kepada semua pelajar, guru dan pengurusan sekolah dan kolej serta penduduk Karnataka untuk mengekalkan keamanan dan keharmonian. Saya telah mengarahkan penutupan semua sekolah menengah dan kolej untuk tiga hari akan datang. Semua yang berkenaan diminta memberi kerjasama,” ciap Ketua Menteri Karnataka Basavaraj Bommai di Twitter pada Selasa.Bantahan turut dianjurkan di luar Udupi sebagai sokongan terhadap pelajar berhijab.Mahkamah Tinggi Karnataka mendengar kes itu pada Selasa dan akan mendengar hujah lanjut pada Rabu.


Kes harian lepasi 1,550 jangkitan, 6 lagi terkorban

1,552 kes baru Covid-19 direkodkan semalam menjadikan jumlah keseluruhan sebanyak 4,834,560 kes.
Sebanyak 1,684 pesakit turut dilaporkan sembuh, menjadikan jumlah keseluruhan kes sembuh sebanyak 4,774,314.
Ketika ini, 23,883 kes aktif direkodkan, dengan 22,741 atau 95.2% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 1,096 (4.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 46 kes dan 26 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.3%, dengan kes Covid-19 merangkumi 12.5%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,363 orang.


Lembaga pengawasan Meta gesa gantung akaun Facebook PM Kemboja

Lembaga pengawasan syarikat induk Facebook, Meta Platforms pada Khamis berkata Perdana Menteri Kemboja Hun Sen harus digantung daripada laman media sosial selama enam bulan kerana menyiarkan video yang melanggar peraturan terhadap ancaman keganasan.
Lembaga itu, yang dibiayai oleh Meta tetapi beroperasi secara bebas, berkata syarikat itu telah salah untuk tidak mengalih keluar video itu selepas ia diterbitkan pada Januari.
Meta, dalam satu kenyataan bertulis, bersetuju untuk menurunkan video itu tetapi berkata ia akan bertindak balas kepada saranan lembaga untuk menggantung Hun Sen selepas semakan.
Sebarang penggantungan akan menutup laman Facebook milik perdana menteri itu kurang daripada sebulan sebelum pilihan raya di Kemboja.
Pembangkang dan kumpulan hak asasi berkata tinjauan itu adalah palsu – tuduhan yang diketepikan oleh kerajaan.
Akaun Facebook Hun Sen tidak dapat diakses sejak semalam.
Perdana menteri – salah seorang pemimpin paling lama berkhidmat di dunia selepas hampir empat dekad berkuasa – berkata pada Rabu bahawa beliau beralih daripada Facebook kepada aplikasi pemesejan Telegram untuk menjangkau lebih ramai orang, tanpa menyebut tentang video itu.
Jurucakap Meta berkata syarikat itu tidak menggantung atau mengalih keluar akaunnya.
Tiada ulasan segera kerajaan mengenai kes itu semalam.
Keputusan itu adalah yang terbaharu dalam beberapa siri teguran oleh lembaga pengawasan berhubung cara syarikat media sosial terbesar dunia itu mengendalikan kenyataan perbalahan oleh pemimpin politik dan siaran yang menyeru keganasan menjelang pilihan raya.
Usaha integriti pilihan raya syarikat menjadi tumpuan ketika Amerika Syarikat (AS) bersiap sedia untuk pilihan raya presiden tahun depan.
Lembaga itu mengesahkan tindakan Meta menyekat akaun Facebook bekas presiden AS Donald Trump pada 2021 – calon presiden Republikan 2024 – selepas rusuhan maut di Capitol Hill pada 6 Januari, tetapi mengkritik sifat penggantungannya yang tidak pasti dan menggesa persiapan lebih berhati-hati untuk situasi politik tidak menentu secara keseluruhan.
Meta bagaimanapun mengembalikan semula akaun bekas presiden AS itu awal tahun ini.
Kes di Kemboja berlaku selepas beberapa pengguna melaporkan video tersebut pada Januari di mana Hun Sen berkata mereka yang menuduh Parti Rakyat Kemboja (CPP) membeli undi dalam pilihan raya tempatan 2022 harus memfailkan kes undang-undang, atau berdepan ancaman daripada penyokong CPP.
Menurut keputusan itu, Meta pada ketika itu memutuskan bahawa video tersebut melanggar peraturan, tetapi memilih untuk mengekalkannya mengikut pengecualian "kelayakan berita", dengan alasan bahawa orang ramai berminat untuk mendengar amaran keganasan oleh kerajaan mereka.


Banduan bilik akhir Singapura dinamakan sebagai saksi dalam siasatan ke atas peguam terkemuka

Siasatan pihak berkuasa Singapura ke atas seorang peguam hak asasi manusia terkemuka memberikan sedikit harapan kepada banduan bilik akhir Nazeri Lajim, dua hari sebelum pelaksanaan hukuman matinya pada Jumaat ini.
Pada 5 Oktober lalu, M Ravi menulis bagi pihak Nazeri dan 16 banduan Melayu yang diwakilinya dalam saman diskriminasi kaum terhadap kerajaan, dalam sebuah surat di mana beliau menggesa peguam negara memetik Menteri Dalam Negeri K Shanmugam menghina mahkaman berikutan kenyataannya yang mengecam saman itu di parlimen.
Susulan tindakannya, beliau menerima notis polis yang memaklumkan beliau sedang disiasat atas beberapa kesalahan.
Pada Mei tahun ini, Ravi dimaklumkan siasatan ke atasnya adalah berdasarkan aduan bahawa beliau tidak menerima arahan dari 17 banduan itu termasuk Nazeri ketika menulis surat kepada peguam negara.
Hari ini, Ravi menulis surat kepada Mahkamah Rayuan, menamakan Nazeri sebagai saksi di mana  keterangan banduan itu penting dalam siasatan polis tersebut.
“Perhatian perlu diberikan bahawa perkara yang dibangkitkan dalam surat saya bertarikh 5 Oktober adalah berkenaan kenyataan yang dibuat oleh Menteri Undang-Undang dan Dalam Negeri K Shanmugam yang bertanggungjawab terhadap Penjara Changi yang menjalankan hukuman mati.
"Dalam keadaan ini, saya terpaksa memohon demi keadilan supaya mahkamah menggunakan kuasanya untuk melindungi pentadbiran kehakiman dengan mengarahkan penangguhan pelaksanaan hukuman yang telah dijadualkan terhadap Nazeri Lajim sementara menunggu siasatan polis selesai," kata Ravi dalam emelnya.
Mahkamah Rayuan hari ini mengarahkan kerajaan memberi maklum balas terhadap permohonan Ravi selewat-lewatnya pukul 10 pagi esok.
Nazeri, 64, dijadualkan menjalani hukuman gantung sampai mati pada 22 Julai walaupun keluargannya membuat rayuan supaya dia diberikan pengampunan  termasuk permohonan pengampunan daripada presiden.
Nazeri adalah salah seorang daripada 17 banduan bilik akhir yang memfailkan saman terhadap kerajaan, mendakwa wujud diskriminasi kaum dan berat sebelah dalam pendakwaan mereka kerana beretnik Melayu.
Saman tersebut ditolak akhir tahun lalu di mana hakim menyifatkannya sebagai penyalahgunaan proses mahkamah.
Nazeri dijatuhi hukuman mati pada 2017, lima tahun selepas penahanannya sewaktu operasi anti narkotik.
Dia ditangkap sejurus selepas menerima dua bungkusan mengandungi heroin
Ravi yang cuba membuka semula kes Nazeri pada 2020 berkata dadah yang ditemui dalam simpanan Nazeri adalah untuk kegunaan peribadi.
"Tidak masuk akal untuk membunuh seseorang yang sakit dan mengalami masalah ketagihan dadah yang serius," kata Ravi baru-baru ini apabila dimaklumkan mengenai tarikh hukuman mati Nazeri.


Siapa PM selepas PRU15?

Mengikut kebiasaannya, presiden Umno akan menjadi perdana menteri jika Barisan Nasional (BN) memenangi pilihan raya umum (PRU).Apa yang terjadi pada Ismail Sabri Yaakob, seorang naib presiden Umno yang diangkat menjadi perdana menteri tidak mungkin berulang selepas mana-mana pilihan raya akan datang.Presiden Umno amat berkuasa dalam hal politik parti itu.Watikah calon perlu ditandatanganinya sebagai pengerusi BN.Ini bermaksud kerusi mana perdana menteri bertanding pun adalah keputusan presiden Umno.Pada perhimpunan agung Umno baru-baru ini, suara menuntut PRU diadakan terlebih dahulu sebelum pemilihan parti itu.Persoalannya, mengapa tiada suara yang menuntut agar pemilihan Umno disegerakan dahulu sebelum PRU?Bukankah lebih baik untuk Umno mengadakan pemilihan terlebih dahulu supaya parti dapat dibersihkan daripada golongan yang menghadapi masalah tuduhan rasuah dan penyelewengan sebelum merayu undi rakyat pada PRU?Apakah pasukan yang menerajui Umno hari ini bimbang pasukan baru yang akan terbentuk lebih lemah?Jika begitu, sepatutnya mereka yakin ahli-ahli parti akan mengekalkan kedudukan mereka.Ataupun ada yang bimbang pada kelebihan yang ada pada Ismail selaku perdana menteri jika pemilihan Umno diadakan?Betul, Ismail boleh memilih bertanding mana-mana kerusi, termasuk kerusi presiden.Namun begitu, risiko yang dihadapi Ismail jauh lebih besar berbanding para pemimpin Umno yang lain di dalam pemilihan.Bayangkan jika Ismail tewas di dalam pemilihan Umno sama ada di kerusi naib presiden, timbalan presiden atau presiden.Karier politik Ismail akan tamat selepas Parlimen dibubarkan.Jadi, mereka yang bimbang akan kenaikan Ismail dalam Umno sepatutnya mendesak agar pemilihan parti diawalkan.Di dalam Umnolah, karier politik perdana menteri boleh ditamatkan.Kelebihan Ismail sebagai perdana menteri di bawah kerajaan hari ini sepatutnya tidak menjadi masalah kepada pemegang jawatan tertinggi Umno hari ini.Banyak perkara yang sudah berlaku dalam Umno tetapi di luar kawalan perdana menteri.Jika Umno menghadapi PRU15 dahulu, dan BN dapat membentuk kerajaan sendiri tanpa bantuan parti lain, maka Ismail akan kehilangan jawatan perdana menteri kepada pemimpin berjawatan lebih tinggi dalam parti.Akan tetapi, jikalau Umno memerlukan kerjasama dengan parti-parti lain untuk membentuk kerajaan selepas PRU15, tiada jaminan presiden Umno akan dilantik menjadi perdana menteri.Kemungkinan, Ismail akan berpeluang besar untuk terus menjadi perdana menteri.Pendek kata, desakan mengawalkan PRU15 mahupun melewatkan pemilihan Umno bukanlah dilakukan demi rakyat.Ia hanyalah langkah catur menghadapi kemaraan Ismail di dalam Umno.Ia tidak lebih daripada satu drama politik perebutan kuasa yang rakyat terpaksa telan.


Apa kesudahannya?

Kita akan mati.Sama ada kita dikebumikan atau dibakar bergantung pada agama dan kepercayaan masing-masing.Maruah, ego, sengketa, wang ringgit, rumah, kereta dan jawatan tidak akan dibawa bersama.Lahir ke bumi bukan kita yang tentukannya.Bila mati pun bukan kita yang tentukan.Antara kedua waktu itu, kita menjadi manusia.Kita tidak perlu melahirkan diri kita sendiri.Kita juga tidak perlu membunuh diri sendiri.Bumi hanyalah persinggahan.Tidak lebih daripada itu.Di waktu persinggahan yang pendek inilah, manusia suka bersengketa atas segala isu dunia yang tidak boleh dibawa mati.Dalam keluarga, manusia bersengketa sesama ahli keluarga sendiri.Dalam negara, manusia bersengketa berebut kuasa dan maruah.Di peringkat antarabangsa, manusia bersengketa menjadi kuasa terbesar.Yang belum mendapat kuasa, ingin mendapatkan kuasa.Yang sudah mendapatkan kuasa, ingin mengekalkan kuasa.Yang sudah mencapai kedudukan tertinggi, ingin menjadi Tuhan sehingga manusia menyembahnya.Bacaan dan fahaman terhadap satu-satu buku juga menjadi pertikaian sesama manusia.Umpamanya Perlembagaan negara.Ayat yang dibaca sama, tapi fahaman dan tafsiran lain-lain.Sebab itu adanya peguam dan penasihat undang-undang.Apabila ada perselisihan dan perbezaan pendapat, ada mahkamah sehingga empat peringkat untuk melihat kehakiman berpihak pada fahaman dan tafsiran yang mana.Namun, ini tidak bermakna fahaman dan tafsiran yang tidak mempunyai majoriti kehakiman itu salah.Ia tewas hanya kerana undi, bukan kerana pandangan itu salah.Demokrasi dan Perlembagaan menyediakan satu ruang untuk saling tidak bersetuju sehingga satu persetujuan dicapai.Namun demokrasi juga adalah satu ruang untuk manusia untuk terus berbalah.Pada waktu Covid-19 menyerang negara dari segala sudut dan arah, semua masih nak berbalah.Ia tidak salah kerana ruang demokrasi membenarkannya.Memaksa manusia suka berbalah untuk berkumpul di dalam satu dewan hanya menghasilkan jeritan dan sindiran terhadap benda teknikal fahaman dan tafsiran masing-masing.Yang pergi protes waktu Covid-19 menggila ini, memang tak sia-sia hidup sebagai manusia dengan mendedahkan diri menjadi pembawa wabak.Kalah mati.Menang pun mati juga.Tak apalah, hidup ini kan pendek.Asalkan manusia gembira berbalah, boleh sahaja teruskanlah sehingga mati.Mereka ini golongan yang bahagia.Golongan yang lapar dan sakit tidak akan menghabiskan masa untuk berbalah sebab mereka perlu mencari kehidupan sebelum mati datang mengunjung.


Mahkamah tolak rayuan anak Jamaluddin Jarjis berhubung saham lebih RM1 bilion

Anak bekas menteri Jamaluddin Mohd Jarjis, yang terkorban dalam nahas helikopter pada 2015, gagal mendapat kebenaran daripada Mahkamah Persekutuan untuk meneruskan rayuan mereka berhubung kemasukan saham Rantai Wawasan Sdn Bhd bernilai RM1.044 bilion dalam senarai harta pusaka bapa mereka.
Ikhwan Hafiz Jamaludin, 35, dan Nur Anis Jamaludin, 37, memohon kebenaran merayu terhadap keputusan Mahkamah Tinggi dan Mahkamah Rayuan yang membuat keputusan memihak kepada nenek mereka, Aminah Abdullah, untuk memasukkan tiga juta saham Rantai Wawasan dalam senarai harta pusaka bapa mereka.
Panel tiga hakim Mahkamah Persekutuan yang terdiri daripada Hakim Besar Sabah dan Sarawak Abdul Rahman Sebli dan Hakim Mahkamah Persekutuan Nallini Pathmanathan dan Rhodzariah Bujang menolak permohonan kebenaran merayu itu berserta kos RM30,000 dalam keputusan 2-1.
Abdul Rahman dan Rhodariah memutuskan keputusan majoriti manakala Nallini sebaliknya.
Dalam keputusan majoriti mahkamah yang disampaikan secara dalam talian, Abdul Rahman berkata kebenaran merayu ditolak kerana dua persoalan undang-undang yang permohon mahu mahkamah putuskan adalah berkaitan dengan penemuan fakta oleh dua mahkamah sebelum ini.
Beliau berkata permohonan kebenaran mereka gagal memenuhi keperluan Seksyen 96 Akta Mahkamah Kehakiman 1964.
Nallini dalam penghakimannya yang bertentangan mengatakan kebenaran harus diberikan kerana tiada penemuan fakta serentak oleh mahkamah sebelum ini.
Pada 3 Januari 2019, Aminah, 88, menyaman cucunya, mendakwa saham tiga syarikat iaitu saham Rantai Wawasan, enam juta saham Alpine Motion bernilai RM233 juta dan dua saham Ivory Insights bernilai RM80 juta, perlu dipertimbangkan sebagai sebahagian harta pusaka anaknya.
Pada 13 Ogos 2021, Mahkamah Tinggi Kuala Lumpur membenarkan permohonan Aminah untuk pengisytiharan bahawa tiga juta saham Rantai Wawasan Sdn Bhd dimasukkan dalam senarai harta pusaka Jamaluddin.
Mahkamah Tinggi bagaimanapun menolak permohonan Aminah untuk pengisytiharan saham dua lagi syarikat.
Mahkamah Rayuan, pada 19 Ogos tahun lepas, menolak rayuan kedua-dua anak Allahyarham itu dan Aminah serta mengekalkan keputusan Mahkamah Tinggi.
Ikhwan Hafiz dan Nur Anis kemudiannya memfailkan kebenaran untuk merayu di Mahkamah Persekutuan terhadap keputusan mahkamah mengenai saham Rantai Wawasan.
Aminah, bagaimanapun, tidak memfailkan kebenaran untuk merayu terhadap keputusan mahkamah berkaitan saham Alpine Motion dan Ivory Insights.
Peguam Saheran Suhendran, Frank Wong dan Rodney Gan mewakili Ikhwan Hafiz dan Nur Anis manakala peguam Zainur Zakaria, Pawancheek Marican dan Suzilawati Ismail mewakili Aminah.
Jamaluddin yang lebih dikenali sebagai JJ, merupakan bekas menteri sains, teknologi dan inovasi, terbunuh dalam nahas helikopter ketika dalam perjalanan dari Pekan, Pahang, ke ibu negara pada 4 April 2015.


Tiger Woods cedera dalam kemalangan di California

Legenda golf Amerika Syarikat (AS) Tiger Woods mengalami kecederaan parah pada kaki selepas terbabit dalam nahas jalan raya di California Selatan, lapor Agensi Berita Sputnik.“Namun, keadaan beliau dilaporkan stabil,” kata Ketua Balai Bomba Daerah Los Angeles, Daryl Osby dalam sidang media pada Selasa.Osby berkata kecederaan yang dialami Woods, 45, tidak mengancam nyawa.Sementara itu Syerif County Los Angeles, Alex Villanueva berkata kereta yang dipandu Woods dipercayai terbabas sebelum merempuh sebatang pokok menyebabkan keretanya berpusing beberapa kali.Woods, pernah memenangi lima Kejohanan Masters, kemenangan terakhirnya pada  2019, dan empat Kejuaraan PGA. Beliau juga pernah menjuarai tiga kali Terbuka AS.


Kes harian hampir mencecah 3,300 jangkitan, 1 lagi terkorban

3,296 kes baru Covid-19 direkodkan semalam menjadikan jumlah keseluruhan sebanyak 4,893,733 kes.
Sebanyak 1,960 pesakit turut dilaporkan sembuh, menjadikan jumlah keseluruhan kes sembuh sebanyak 4,827,21.
Ketika ini, 30,055 kes aktif direkodkan di mana 28,721 atau 95.6% daripadanya menjalani kuarantin kendiri.
Tiada pesakit di pusat kuarantin sementara dan 1,276 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 58 kes dan 35 daripadanya memerlukan bantuan alat pernafasan.
Satu kes kematian sebelum tiba di hospital menjadikan keseluruhan korban akibat wabak itu sebanyak 36,463 orang.


Kritikan Fahmi terhadap laporan OPR tidak wajar

Saya kesal Menteri Komunikasi dan Digital Fahmi Fadzil membidas siaran Facebook Berita Harian berhubung laporan jangkaan kenaikan Kadar Dasar Semalaman (OPR).
Kenyataan Fahmi bahawa laporan itu satu penipuan dan fitnah sama sekali tidak wajar dan tidak bertanggungjawab. Apatah lagi apabila ia datang dari seorang menteri yang bertanggungjawab ke atas media dan diberikan tanggungjawab sebagai jurucakap kerajaan.
Beliau juga sepatutnya faham bahawa laporan itu memetik pandangan dan ramalan penganalisis. Ini merupakan amalan biasa dalam laporan pemberitaan bisnes dan urus niaga seperti juga pandangan penganalisis politik dipetik untuk tujuan berita atau laporan politik semasa.
Dalam sebuah negara yang mengamalkan demokrasi, semua pandangan, baik yang menyokong atau menentang kerajaan seharusnya diberikan tempat.
Saluran media bukan portal atau risalah rasmi kerajaan.
Dengan kenyataan itu Fahmi telah menanamkan rasa tidak yakin orang ramai ke atas media serta menjejaskan nama baik media tempatan.
Fahmi sebelum ini menjanjikan media bebas membuat laporan dalam kerangka undang-undang sedia ada.
Saya juga kecewa bahawa sebelum ini menteri berkenaan melenting dengan laporan persepsi dan skor kerajaan campuran yang dibuat oleh lima media arus perdana.
Saya melihat kecenderungan yang tidak sihat apabila beberapa orang menteri mempertikaikan laporan media yang tidak menyebelahi mereka. Saya berpendapat hal ini berlaku disebabkan menteri-menteri berkenaan tidak cukup matang untuk menangani isu media.
Johan Jaaffar adalah tokoh wartawan negara.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Komuniti kecil India Sarawak gembira sambut Thaipusam sekali lagi

Ketika penganut Hindu di kebanyakan tempat di seluruh negara menyambut perayaan Thaipusam di bawah prosedur operasi standard (SOP) Covid-19 yang ketat semalam, sambutan itu dilihat suram terutama di Sarawak di mana masyarakat India hanya menyumbang 2% kepada populasi.Sebelum pandemik Covid-19, sambutan Thaipusam biasanya diadakan secara meriah mirip sambutan di semenanjung walaupun dalam skala yang lebih kecil.Mereka akan melaksanakan upacara menjunjung belanga sementara sebahagian yang lain akan mula mencucuk tubuh dengan cangkuk besi sebelum berjalan sejauh 3km dari Kuil Seri Maha Mariamman menuju Kuil Srinivasagar di Kuching.Bagaimanapun, sejak pandemik melanda dua tahun lalu, kemeriahan perayaan itu dilihat semakin suram.Walaupun pihak berkuasa memberikan kebenaran untuk mengadakan upacara sambutan Thaipusam pada sebelah pagi, ramai yang mengatakan suasana masih kurang meriah.“Bahagian yang paling membuatkan kami tidak sabar untuk menyambut Thaipusam adalah upacara perarakan,” kata Gangespare Subramaniam yang berusia, 41 tahun kepada MalaysiaNow.“Sambutan tahun ini sangat sederhana kerana kuil tidak dibenarkan untuk menjalankan upacara perarakan.”Bagaimanapun, mereka gembira kerana berpeluang untuk menyambutnya walaupun dalam skala kecil berbanding tahun lalu di mana penganut Hindu dilarang sama sekali menjalankan upacara sambutan itu.Sarawak adalah satu-satunya negeri di Malaysia yang tidak mewartakan cuti umum bagi sambutan Thaipusam dan Deepavali.Kira-kira 4,000 orang kaum India di negeri itu, kebanyakan mereka adalah daripada komuniti Tamil.Walaupun Sarawak adalah negeri paling besar dalam negara, ia hanya memiliki lima buah kuil Hindu: tiga kuil terletak di Kuching dan sebuah kuil di Miri dan Sibu.Presiden Kuil Srinivasagar Kaliamman V Sahundararaju berkata hampir kesemua komuniti India di Sarawak tinggal di Kuching.“Ada sebahagian di Sibu, namun sangat jarang untuk jumpa orang India di kawasan lain negeri ini,” katanya.Sementara itu, Gangespare berkata lebih sukar untuk menyambut Thaipusam di Sarawak kerana penganut Hindu perlu merancang lebih awal dan mengambil cuti kerja.“Kanak-kanak pula perlu cuti sekolah.“Sarawak sekurang-kurangnya harus isytihar cuti umum bagi sambutan Deepavali untuk menunjukkan semangat Sarawak yang sebenar,” katanya.


Vaksinasi pekerja di tapak kilang belum dimulakan, kata Khairy

Menteri Sains, Teknologi dan Inovasi Khairy Jamaluddin hari ini menjelaskan program vaksinasi pekerja berkaitan sektor perkilangan dan perkhidmatan dengan skala besar hanya akan dilaksanakan selepas bekalan vaksin mencukupi untuk orang ramai pada Fasa Tiga Program Imunisasi Covid-19 Kebangsaan (PICK).Dalam bebenang akaun Twitter beliau hari ini, Khairy berkata langkah vaksinasi bagi sektor tersebut dalam skala sedemikian tidak akan dilakukan ketika bekalan vaksin masih kurang.“Alasan program ini diwujudkan adalah bagi PICK menawarkan vaksinasi di kawasan kilang, tapak industri besar.“Hal ini adalah bagi mengelakkan pekerja kilang hadir ke PPV, dan vaksinasi dapat dilakukan di lokasi berkenaan. Namun ini hanya akan bermula apabila vaksin untuk Fasa Tiga mencukupi,” katanya.Beliau merujuk kepada Model Imunisasi Kerjasama Awam dan Swasta atau vaksinasi di lokasi di bawah PICK bagi sektor perkilangan dan perkhidmatan.Model tersebut dikeluarkan dalam sebuah kenyataan yang dikeluarkan Persekutuan Pekilang-Pekilang Malaysia (FMM) pada 27 April lalu.FMM berkata model imunisasi itu mengenakan syarat bilangan minimum 1,500 pekerja termasuk kontraktor atau pembekal yang bekerja di tapak lokasi dan mereka yang mendaftar vaksinasi melalui MySejahtera.Kenyataan itu juga berkata pendaftaran untuk mengambil bahagian dalam model tersebut bermula pada 1 Mei.Dalam catatan di Twitternya, Khairy yang juga menteri penyelaras PICK berkata program tersebut masih belum dimulakan.“Jika anda melihat dengan teliti, ini hanya bagi menyatakan minat untuk jadi peserta imunisasi,” tambahnya.Khairy turut menambah program bagi pekerja akan dimulakan melalui kerjasama awam-swasta di mana kilang akan membayar kos mendirikan pusat vaksinasi, sementara kerajaan pula menyediakan vaksin percuma melalui PICK.


97.2% dewasa, 86.8% remaja lengkap divaksinasi

Sebanyak 97.2% atau 22,752,434 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98.6% atau 23,071,502 individu bagi populasi dewasa telah menerima sekurang-kurangnya satu dos vaksin.Sementara itu, sebanyak 90.1% atau 2,838,110 individu bagi populasi remaja berumur 12 hingga 17 tahun telah menerima sekurang-kurangnya satu dos vaksin Covid-19 manakala 86.8% atau 2,732,740 individu golongan berkenaan telah lengkap vaksinasi.Dalam pada itu, 140,831 dos suntikan vaksin diberikan semalam melibatkan 7,332 suntikan dos lengkap, 4,708 dos pertama dan 128,791 pula suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 54,615,414 dos.Selain itu, jumlah kumulatif dos penggalak kini sebanyak 3,412,576.


China dakwa AS terbangkan lebih 10 belon ke ruang udaranya

China pada Isnin berkata belon altitud tinggi Amerika Syarikat (AS) telah terbang di atas ruang udaranya tanpa kebenaran lebih daripada 10 kali sejak awal Januari 2022.
Jurucakap kementerian luar China Wang Wenbin ketika menjawab soalan pada sidang media di Beijing, bagaimanapun tidak memberikan butiran lanjut.
Ditanya bagaimana China bertindak balas terhadap penerbangan itu, Wang berkata tindak balas China terhadap insiden sedemikian adalah secara bertanggungjawab dan profesional.
Dakwaan China dibuat selepas AS awal bulan ini menembak jatuh belon "pengintip" China di pantai Carolina Selatan. Beijing berkata belon itu adalah untuk penyelidikan awam, menuduh Washington bertindak berlebihan.
Sejak itu, tentera AS kemudiannya menembak jatuh tiga lagi objek terbang asing di ruang udara sekitar Amerika Utara.


Putrajaya beri amaran tindakan tegas terhadap individu langgar SOP PKP

Kementerian dalam negeri (KDN) hari ini memberi amaran tindakan tegas akan diambil terhadap individu yang didapati melanggar prosedur operasi standard (SOP) perintah kawalan pergerakan (PKP) yang diwartakan kerajaan.Dalam sebuah kenyataan KDN berkata pihaknya memantau rapat perkembangan penularan pandemik Covid-19 dalam negara dan mengambil maklum keputusan untuk memperketatkan PKP bagi membendung penularan jangkitan.“Kementerian telah mengarahkan semua Jabatan dan Agensi penguatkuasaan di bawah KDN seperti PDRM, JIM, penjara, Rela, Esscom, AADK dan Aksem untuk meningkatkan bilangan operasi pemantauan“(KDN juga) memberi amaran dan mengambil tindakan tegas terhadap mana-mana individu yang didapati telah melanggar SOP,” kata KDN di samping turut berkata bilangan operasi sekatan jalan akan turut ditambah di seluruh negara.Dalam pada itu, pemantauan tambahan juga akan dijalankan di seluruh negara termasuk di premis perniagaan dan industri, bangunan pejabat dan kawasan kediaman serta terminal dan stesen pengangkutan awam seperti KTM Komuter, LRT, MRT, ERL, KL Monorail ataupun melalui perkhidmatan e-hailing.Jumaat lalu, kerajaan melalui Menteri Kanan (Pertahanan) Ismail Sabri Yaakob mengumumkan SOP tambahan bagi memperketatkan PKP yang diumumkan awal Mei.SOP terbaru itu termasuk mengurangkan tempoh operasi perniagaan dan mengarahkan sektor kerajaan dan swasta mengehadkan pekerja di pejabat bermula Selasa depan.Ismail turut berkata 80% kakitangan kerajaan akan diarahkan untuk bekerja dari rumah melibatkan seramai hampir 750,000. Sementara itu pekerja sektor swasta akan dikurangkan sebanyak 40% pekerja melibatkan 6.1 juta pekerja.“Kementerian menyeru semua pihak agar terus mematuhi SOP yang telah diputuskan Majlis Keselamatan Negara (MKN) dan memberikan kerjasama jitu terhadap segala usaha dan langkah-langkah yang diambil.


Lebih 56,000 mangsa banjir dipindahkan ke PPS di 5 negeri

Seramai 56,159 mangsa banjir masih berlindung di pusat pemindahan sementara (PPS) di lima negeri setakat pagi ini dengan Kelantan dan Terengganu terus mencatatkan peningkatan.
Di Terengganu situasi banjir tidak menunjukkan petanda lebih baik apabila angka mangsa banjir terus melonjak kepada 37,792 melibatkan 10,401 keluarga berbanding 26,494 orang daripada 7,369 keluarga malam tadi dan semua mereka ditempatkan di 310 PSS yang beroperasi di semua lapan daerah.
Sekretariat Jawatankuasa Pengurusan Bencana Negeri (JPBN) memaklumkan Kemaman menjadi daerah paling teruk terjejas dengan 12,000; diikuti Besut (8,228); Hulu Terengganu (6,691); Setiu (3,988); Dungun (2,484); Kuala Nerus (1,521); Kuala Terengganu (1,900) manakala Marang (980).
Di Kelantan, Portal Rasmi eBanjir negeri https://ebanjir.kelantan.gov.my/ memaklumkan jumlah mangsa banjir meningkat kepada 17,326 orang daripada 4,793 keluarga pagi ini, berbanding 14,359 orang daripada 3,942 keluarga malam tadi.
Sebanyak 106 PPS dibuka membabitkan sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.
Berdasarkan laman sesawang https://publicinfobanjir.water.gov.my/, lapan sungai utama melepasi paras bahaya antaranya Sungai Lebir di Kampung Tualang, Kuala Krai dengan bacaan 41.57 meter (m), Sungai Golok di Kampung Jenob, Tanah Merah (24.01 m) dan Sungai Golok di Rantau Panjang, Pasir Mas (10.80 m).
Sementara itu, di Pahang, Sekretariat JPBN melaporkan jumlah mangsa banjir pagi ini kekal seperti semalam iaitu 934 orang dan mereka berada di 11 PPS di dua daerah iaitu di Kuantan serta Raub.
Sungai Keratong di Rompin masih berada di paras bahaya pagi ini, manakala dua lagi sungai direkodkan pada paras amaran iaitu Sungai Tembeling di Kampung Merting, Jerantut dan Sungai Luit di Kampung Subuh, Maran.
Jabatan Meteorologi meramalkan semua daerah di Pahang akan mengalami hujan pada pagi ini.
Di Johor, Sekretariat JPBN memaklumkan mangsa banjir yang masih ditempatkan di tiga PPS membabitkan daerah Segamat kekal 53 orang setakat pukul 8 pagi ini.
"Kesemua mangsa daripada 17 keluarga itu adalah penduduk Kampung Seberang Batu Badak, Kampung Batu 5 dan Kampung Kuala Paya," menurut JPBN.
Sementara itu, Jabatan Pengairan dan Saliran melaporkan Sungai Muar di Buloh Kasap, Segamat, berada pada paras amaran dengan ketinggian 8.75 m, manakala cuaca dilaporkan cerah di semua daerah setakat 8 pagi ini.
Di Perak, jumlah mangsa banjir kekal 54 orang daripada 17 keluarga membabitkan dua daerah iaitu Bagan Datuk dan Hilir Perak.
Jurucakap Sekretariat JPBN Perak memaklumkan jumlah itu tidak berubah sejak pukul 12 tengah malam tadi.
Semua 26 mangsa di Bagan Datuk ditempatkan di PPS Sekolah Kebangsaan (SK) Sungai Tiang Darat manakala 28 orang di Hilir Perak berada di PPS Dewan Sekolah Menengah Abd Rahman Talib (SMART).


Malaysia catat angka 3,807 kes baru Covid-19

3,807 kes baru dicatat hari ini, menjadikan kes keseluruhan Covid-19 meningkat sebanyak 444,484 kes.Selangor masih mencatat angka tertinggi kes harian sebanyak 1,149 disusuli Sarawak (649), Kelantan (329), dan Kuala Lumpur (320).Hanya Labuan (3) dan Perlis (3) sahaja yang mencatatkan kes satu digit hari ini.Negara juga mencatat sebanyak 3,454 kes sembuh menjadikan jumlah keseluruhan kes sembuh meningkat kepada 405,388.Kes aktif dengan kebolehjangkitan pula kini berjumlah 37,396.Negara juga turut mencatatkan 19 kluster baru menjadikan jumlah kluster yang dicatat setakat ini sebanyak 1,807.Jumlah kluster Covid-19 yang telah tamat setakat ini adalah sebanyak 1,359 sementara kluster aktif mencatat angka 448.Dalam pada itu, 434 pesakit ditempatkan di Unit Rawatan Rapi termasuk 224 orang memerlukan bantuan alat pernafasan.Malaysia turut mencatat 17 lagi korban akibat Covid-19, menjadikan jumlah mangsa yang maut meningkat kepada 1,700.


Dr Mahathir sedar, boleh bercakap, kata laporan

Dr Mahathir Mohamad mula sedar sepenuhnya dan kini berada dalam keadaan stabil susulan kemasukan semula beliau ke Institut Jantung Negara (IJN) baru-baru ini.Memetik sumber, Utusan Malaysia melaporkan bekas perdana menteri itu juga kini sudah boleh bercakap.“Alhamdulillah, keadaan Tun terus stabil dan mula sedar sepenuhnya dan boleh bercakap,” sumber itu dilaporkan berkata.Mahathir dimasukkan semula ke IJN awal minggu ini selepas menjalani prosedur elektif pada 7 Januari lalu.Sebelumnya, pemimpin veteran itu ini dimasukkan ke IJN pada Disember, doktor mengatakan mereka sedang menjalankan beberapa siri pemeriksaan kesihatan terhadapnya.Khabar angin dan spekulasi mula beredar berikutan kemasukan beliau ke hospital baru-baru ini.Ramai yang melahirkan rasa bimbang berhubung kesihatan bekas perdana menteri berusia 96 tahun itu.Semalam, anak perempuannya Marina Mahathir berkata bapanya stabil dan memberikan respons yang baik terhadap rawatan dijalaninya.


Kes harian turun ke paras 2,400 jangkitan, 5 lagi terkorban

2,417 kes baru Covid-19 direkodkan semalam menjadikan jumlah keseluruhan sebanyak 4,598,391 kes.
Sebanyak 2,536 pesakit turut dilaporkan sembuh, menjadikan jumlah keseluruhan kes sembuh sebanyak 4,526,817.
Ketika ini, 35,758 kes aktif direkodkan, dengan 34,526 atau 96.6% daripadanya sedang menjalani kuarantin kendiri.
Dalam pada itu, 20 (0.1%) kes kini berada di pusat kuarantin sementara 1,164 (3.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 48 kes dan 25 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.5% dengan kes Covid-19 merangkumi 11.7%.
Lima lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 35,816 orang.


Keputusan berhubung kes pendakwaan perbicaraan Bung Moktar, isteri diketahui hari ini

Keputusan sama ada Ahli Parlimen Kinabatangan Bung Moktar Radin dan isterinya Zizie Izette Abdul Samad dipanggil untuk membela diri atas pertuduhan rasuah berjumlah RM2.8 juta berhubung pelaburan unit amanah Public Mutual Berhad atau dibebaskan, akan diumumkan Mahkamah Sesyen Kuala Lumpur hari ini.
Hakim Mahkamah Sesyen Rozina Ayob dijadualkan memberi keputusan di akhir kes pendakwaan itu pada pukul 3 petang.
Sekiranya keputusan mahkamah memihak kepada pihak pendakwaan yang berpendapat wujud kes prima facie terhadap Bung Moktar, 64, dan Zizie, 44, maka pasangan suami isteri itu akan dipanggil membela diri manakala jika sebaliknya mereka akan dilepas dan dibebaskan.
Pada 17 Mei lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula pada 2 Januari 2020 dan pihak pendakwaan serta pembelaan selesai berhujah pada 24 Jun lepas.
Antara saksi-saksi pendakwaan yang dipanggil memberi keterangan ialah bekas Menteri Kewangan II Ahmad Husni Mohamad Hanadzlah, bekas pengurus besar Pelaburan Felcra Adnan Yusof, Ahli Lembaga Pengarah (ALP) Felcra Habibah Suleiman, Penolong Penguasa Suruhanjaya Pencegahan Rasuah Malaysia (SPRM) Norsharil Saharom, serta dua ejen pelaburan Public Mutual Madhi Abdul Hamid dan Norhaili Ahmad Mokhtar.
Kes itu dikendalikan timbalan pendakwa raya (TPR) Faridz Gohim Abdullah, Mohd Sophian Zakaria dan Law Chin How manakala peguam M Athimulan mewakili Bung Moktar serta peguam K Kumaraendran dan Ridha Abdah Subri bagi pihak Zizie Izette.
Pada 3 Mei 2019, Bung Moktar mengaku tidak bersalah di Mahkamah Sesyen atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad.
Mengikut pertuduhan pertama, Bung Moktar, yang ketika itu merupakan Pengerusi Bukan Eksekutif Felcra, didakwa secara rasuah memperoleh untuk dirinya suatu suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid melalui isteri tertuduh iaitu Zizie Izette.
Beliau dituduh melakukan perbuatan itu sebagai upah bagi mendapatkan kelulusan daripada Menteri Kewangan II untuk Felcra membuat pelaburan sebanyak RM150 juta bagi menyertai produk unit amanah Public Mutual.
Kesalahan itu didakwa dilakukan di Public Bank Berhad, Cawangan Taman Melawati, No. 262-265, Jalan Bandar 12, Taman Melawati di Kuala Lumpur, antara 12.30 tengah hari dan 5 petang,  12 Jun 2015.
Bagi pertuduhan kedua, Bung Moktar didakwa secara rasuah memperoleh untuk dirinya suatu suapan iaitu wang tunai berjumlah RM262,500 daripada individu sama, Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie bagi tujuan serupa.
Bung Moktar juga dituduh secara rasuah memperoleh untuk dirinya suatu suapan iaitu wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie bagi tujuan yang sama.
Kedua-dua kesalahan itu didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.
Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.
Zizie Izette yang juga pelakon mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Banjir di Johor semakin buruk, hampir 6,000 mangsa dipindahkan

Situasi banjir di Johor semakin buruk dengan jumlah mangsa banjir melonjak kepada 5,878 orang setakat 12 tengah hari ini berbanding 1,591 mangsa direkodkan pagi tadi.
Jawatankuasa Pengurusan Bencana Negeri (JPBN) menerusi kenyataan memaklumkan sebanyak 1,575 keluarga ditempatkan di 54 pusat pemindahan sementara (PPS).
“Kluang menjadi daerah paling teruk terjejas dengan 1,952 orang ditempatkan di 10 PPS, diikuti Segamat dengan 1,431 orang dipindahkan ke 16 PPS.
“Turut terjejas bencana itu ialah Kota Tinggi melibatkan 1,156 mangsa, Johor Bahru (1,004 orang), Kulai (320 orang) dan Pontian (15 orang),” menurut kenyataan itu.
Di Segamat, beberapa sungai melepasi paras bahaya iaitu Sungai Segamat Kecil yang merekodkan bacaan 38.32 meter (m); Sungai Bandar Segamat (9.2m); Sungai Labis (41.31m) dan Sungai Lenik, Ladang Chaah (8.11m).
Turut melepasi paras bahaya ialah Sungai Kahang, Kampung Contoh (Kluang) di paras 16.95m; Sungai Siku, Kampung Murni Jaya (Kulai) 21.51m; Sungai Skudai, Kampung Separa (Kulai) 18.66m; Sungai Siam, Kampung Sungai Siam 21.51m dan Sungai Pontian Besar, Kampung Melayu Bukit Batu 12.86.
Selain itu, paras air Sungai Pulai, Kampung Ulu Pulai (Pontian) turut  melepasi paras bahaya iaitu 2.81m dan Sungai Skudai, Kampung Laut (Johor Bahru) 5.79m.
Cuaca di kesemua 10 daerah dijangka hujan sehingga petang.


Kerajaan masih miliki sokongan majoriti, kata TPM ketika Zahid, Anwar tuduh ‘kerajaan derhaka’

Timbalan Perdana Menteri Ismail Sabri Yaakob menegaskan kerajaan Perikatan Nasional (PN) masih mendapat sokongan melebihi 110 ahli-ahli Parlimen walaupun terdapat gesaan ahli Parlimen pembangkang yang mahu Muhyiddin Yassin meletakkan jawatan susulan teguran istana hari ini.“Situasi politik negara pada hari ini dalam keadaan yang tidak stabil yang boleh menjejaskan usaha menyelesaikan masalah ekonomi dan memerangi pandemik Covid-19,” kata Ismail dalam sebuah kenyataan susulan keputusan penangguhan mesyuarat khas Dewan Rakyat hari ini.“Saya ingin menegaskan bahawa kerajaan masih mendapat sokongan melebihi 110 ahli-ahli Parlimen yang masih bersama-sama kerajaan pada hari ini.”Kenyataan Ismail hari ini adalah susulan kenyataan Presiden Umno Ahmad Zahid Hamidi menggesa ahli-ahli Parlimen parti itu untuk menarik balik sokongan terhadap Muhyiddin sejajar dengan keputusan parti dalam mesyuarat majlis tertingginya sebelum ini.Pengerusi Pakatan Harapan Anwar Ibrahim turut menggesa perkara yang sama , mengatakan Muhyiddin, Menteri Undang-Undang Takiyuddin Hassan dan Speaker Dewan Rakyat Azhar Harun perlu meletakkan jawatan kerana “derhaka” terhadap Yang di-Pertuan Agong.Gesaan Anwar itu juga adalah susulan daripada sebuah kenyataan Istana Negara yang menyatakan Yang di-Pertuan Agong berduka cita terhadap tindakan kerajaan yang mengumumkan pembatalan ordinan darurat tanpa perkenannya.Anwar dalam sidang media hari ini mengecam Ismail berhubung kenyataan beliau, menyifatkannya sebagai tindakan yang tidak menghormati Agong.“Dia menteri. Dia anak Pahang. Dia faham erti derhaka? Dia faham tak titah diraja, dia faham tak peranan Parlimen?,” kata presiden PKR itu.Dalam pada itu, PAS turut menyatakan pendirian bahawa ia akan teguh bersama perdana menteri dalam mendukung semua keputusan Kabinet“Pas menyeru semua pihak untuk kekal bersatu dan mengenepikan politiking dalam menguruskan negara ketika situasi pandemik Covid-19,”“Kestabilan politik serta perpaduan rakyat sangat diperlukan dalam menghadapi ancaman pandemik,” kata timbalan Presiden PAS Tuan Ibrahim.


Walt Disney Co mula buang pekerja dalam gelombang kedua, kata sumber

Walt Disney Co akan memulakan gelombang kedua pemberhentian pekerja pada hari Isnin ini, dalam usaha syarikat itu menghapuskan 7,000 pekerjaan bagi membantu menjimatkan kos operasi berjumlah AS$5.5 bilion (kira-kira RM24.4 bilion), menurut sumber yang mengetahui perkara itu.
Syarikat itu dijangka membuang "beberapa ribu" pekerjaan dalam pemberhentian yang bermula Isnin dan berterusan hingga Khamis.
Pegawai Disney berkata syarikat itu akan menghapuskan sejumlah 4,000 pekerjaan dalam pusingan terbaru itu.
Menurut sumber, pembuangan itu akan berlaku di seluruh segmen perniagaan syarikat, termasuk Disney Entertainment, ESPN dan Disney Parks, Experiences and Products, tetapi tidak dijangka menjejaskan pekerja barisan hadapan setiap jam yang bekerja di taman dan pusat peranginan.
Disney mengumumkan rancangan pemberhentiannya pada Februari, bersama-sama dengan penyusunan semula menyeluruh yang menstruktur semula syarikat serta mengembalikan pembuatan keputusan kepada eksekutif kreatif Disney.
Matlamatnya adalah untuk mewujudkan pendekatan yang lebih diperkemas kepada perniagaannya.
Industri hiburan berdepan aktiviti pemberhentian pekerja sejak kemunculan teknologi penstriman video, ketika syarikat media yang ditubuhkan kerugian berbilion-bilion apabila mereka melancarkan pesaing kepada Netflix Inc.
Syarikat media mula mengekang perbelanjaan apabila Netflix mencatatkan kemerosotan jumlah pelanggan pertamanya dalam tempoh satu dekad pada awal 2022, dan Wall Street mula mengutamakan keuntungan berbanding pertumbuhan pelanggan.
Pada 27 Mac, Disney mula memaklumkan pekerja yang terjejas oleh pengurangan tenaga kerja, dan berkata pusingan kedua yang lebih besar akan berlaku pada April.
Pusingan ketiga dijangka sebelum permulaan musim panas.


China dakwa penerbangan di ruang udara Sarawak adalah ‘rutin latihan’

Kerajaan China berkata penerbangan 16 pesawat ketenteraan di kawasan perairan Malaysia adalah rutin latihan pasukannya selepas negara mendakwa Beijing menceroboh kedaulatannya.Kerajaan Malaysia mengecam pesawat tentera yang dikesan Isnin lalu di ruang udara perairan Laut China Selatan, yang merupakan wilayah yang turut dituntut Beijing.Menteri Luar Hishammuddin Hussein mengkritik penerbangan tersebut dan menyifatkannya sebagai “pencerobohan” selain berkata kerajaan akan memanggil duta China dan menghantar notis bantahan kepada Beijing.Bagaimanapun, jurucakap kedutaan China di Kuala Lumpur berkata “aktiviti penerbangan tersebut adalah rutin latihan pasukan tentera udaranya yang tidak menyasarkan mana-mana negara”.“Mengikut undang-undang antarabangsa, pesawat ketenteraan China menikmati kebebasan untuk melaksanakan penerbangan di ruang udara yang relevan,” katanya.Menurut jurucakap kedutaan China dalam sebuah kenyataan, pesawat-pesawat tersebut tidak memasuki mana-mana ruang udara wilayah Malaysia.Pesawat itu dikesan berada dalam jarak 60 batu nautika (110km) dari Borneo Malaysia.Ia kemudian dilaporkan berpatah balik sebelum memasuki ruang udara wilayah perairan Malaysia.Namun Hishammuddin berkata pesawat China telah memasuki “zon maritim” negara itu dan menyifatkan kejadian itu sebagai “pencerohonan wilayah udara dan kedaulatan Malaysia”.China menuntut hampir seluruh Laut China Selatan dan telah membangunkan beberapa pangkalan tentera di pulau-pulau kecil, satu tindakan yang mengundang kemarahan negara-negara lain yang saling bersaing dalam tuntutan kawasan perairan tersebut.Hubungan Malaysia-China dianggap baik sebelum ini, namun kejadian pada Isnin telah menyebabkan ketegangan semakin meningkat di kawasan perairannya, yang merupakan laluan perkapalan utama selain memiliki sumber minyak dan gas asli.Tahun lalu, sebuah kapal peninjau China turut dikesan di kawasan perairan luar Borneo.Penuntut lain kawasan perairan Laut China Selatan termasuk Vietnam, Filipina, Brunei dan Taiwan.Amerika Syarikat juga telah menghantar kapal tenteranya melalui perairan tersebut bagi menegaskan hak antarabangsa berhubung kebebasan pelayaran, yang kemudiannya mengundang kemarahan China.


Logo PKR atau PH? PRN Johor akan tentukan, kata penganalisis

Keputusan PKR menggunakan logo sendiri pada pilihan raya negeri (PRN) yang akan diadakan susulan beberapa kekalahan yang direkodkan tahun lalu akan menjadi referendum rasmi sama ada gabungan Pakatan Harapan (PH) perlu mempertimbangkan untuk menggunakan logo PKR mewakili gabungan itu berbanding logonya, kata penganalisis politik.PKR yang dipimpin Anwar Ibrahim merangkap pengerusi PH dan calon perdana menteri gabungan tersebut mengalami beberapa kekalahan teruk pada pilihan raya di Sabah, Melaka dan Sarawak pada 2020 dan 2021.Parti itu tidak memnangi sebarang kerusi di Sarawak dan Melaka sementara di Sabah, ia hanya dapat memenangi dua kerusi dari tujuh kerusi ditandinginya.Pengarah Eksekutif Ilham Centre Hisommudin Bakar berkata keputusan PKR untuk menggunakan logo sendiri berbanding DAP dan Amanah yang kekal menggunakan logo PH menunjukkan parti itu ingin menguji kekuatan sendiri.Katanya, jika keputusan tersebut dilaksanakan pada PRN Johor, hasilnya akan menunjukkan apakah logo PKR tersebut mampu mengumpulkan sokongan pengundi.Ini juga akan menjadi pertimbangan kepada gabungan PH, tambahnya.“PH perlu membuat kajian penerimaan rakyat terhadap logo ini secara spesifik,” kata Hisommudin kepada MalaysiaNow.“Jika logo PKR lebih diterima, parti lain perlu akur untuk menjadikan logo itu sebagai logo bersama. Mudahnya, PH perlu konsensus memilih satu logo untuk dijadikan asas kekuatan mereka menghadapi lawan.”Terdahulu, Amanah dan DAP berkata mereka tidak akan “meninggalkan” PH walaupun PKR mengambil keputusan untuk menggunakan logo sendiri pada PRN Johor kali ini.Mereka turut berkata sekutu politik dan rakan kongsi dalam sesebuah gabungan harus terus bersama sewaktu susah mahupun ketika senang.“Sebagai satu gabungan, sudah tentu Amanah dan DAP inginkan semua parti gabungan bersatu di bawah satu lambang bersama yang berpegang kepada matlamat bersama dan agenda politik bersama,” katanya.Hisommudin turut berkata keputusan pada PRN Johor akan menunjukkan logo yang manakah lebih diterima oleh majoriti penyokong PH.“Dalam perspektif yang lain keputusan PRN kelak akan menjadi referendum rasmi berkenaan logo manakah yang lebih diterima oleh majoriti pengundi PH dan akan menjadi kayu ukur sebenar strategi dalam PRU15 nanti,” katanya.‘Kestabilan’Hisommudin juga turut mengingatkan keputusan PKR untuk bertanding menggunakan logo sendiri mungkin tidak dapat meyakinkan pengundi yang lebih memilih kestabilan.“Pimpinan PH mungkin boleh menyatakan bahawa ini adalah keterbukaan mereka dalam membuat keputusan, tetapi bagi pengundi termasuklah penyokong PH melihat ini sebagai perpecahan yang ditunda,” katanya.“Dalam isu logo pun gagal diselesaikan dengan muafakat, maka apa jaminan PH tidak berantakan selepas menang?“Keputusan menggunakan logo berbeza memberikan gambaran kepada pengundi sememangnya ada keretakan dalam yang disembunyikan oleh PH.”Pemimpin PH mengakui wujud “perbezaan pendapat” berhubung keputusan PKR untuk menggunakan logo sendiri namun berkata Majlis Presiden PH bersetuju dan menghormati keputusan parti tersebut.Bagaimanapun, menurut Hisommudin, walaupun persetujuan dicapai pemimpin tinggi PH, ia juga turut membuktikan DAP dan Amanah tidak sekata dengan PKR berhubung penggunaan logo gabungan itu.“PH sebenarnya masih gagal mengatasi persefahaman dan kejituan jentera mereka dalam siri-siri pilihan raya sebelum ini,” katanya.“Keputusan sebegini menggambarkan ketidaksepakatan parti pembangkang terbesar ini tidak meyakinkan pengundi untuk mengundi PH.”


Malaysia kekal antara ekonomi bebas dengan peningkatan integriti, kata indeks AS

Ekonomi Malaysia adalah antara yang paling bebas di rantau Asia Pasifik dengan menduduki tangga ke-5 di antara 40 negara di rantau ini, selain menduduki tangga ke-22 di peringkat dunia, menurut indeks kebebasan ekonomi tahunan terkini yang diterbitkan oleh sebuah badan pemikir Amerika Syarikat (AS).Indeks Kebebasan Ekonomi yang diterbitkan The Heritage Foundation itu turut memberikan Malaysia skor yang lebih baik dari sudut integriti pentadbiran, dengan 53.2 berbanding 49.4 pada tahun 2020.“Undang-undang ini melindungi pemilik hartanah. Protokol diwujudkan untuk memastikan integriti pendaftaran hartanah dan sistem pemilikan,” katanya dan menambah bahawa Malaysia turut memiliki pelan antirasuah nasional yang sebelum ini tidak wujud dalam pentadbiran Najib Razak yang terpalit dengan skandal 1MDB.“Namun masih perlu dilihat berapa kuat rancangan itu akan dilaksanakan,” katanya.Sementara itu, indeks tersebut menunjukkan Malaysia mencatat skor sedikit rendah dari segi kebebasan buruh, perniagaan, dan beban cukai, ketika ia mencatat skor lebih baik berhubung kebebasan kewangan dan perdagangan.“Kerajaan mengambil langkah untuk meliberalisasikan dasar pelaburan asing, namun masih wujud syarat penyertaan ekuiti tempatan di beberapa sektor. Penyesuaian peraturan di sektor kewangan termasuklah pelonggaran had pemilikan asing dalam subsektor kewangan,” kata laporan itu lagi.Sejak berkuasa setahun lalu, pentadbiran Perdana Menteri Muhyiddin Yassin berjanji tidak akan mengganggu kes rasuah yang melibatkan ahli politik.Tahun lalu, bekas perdana menteri Najib didapati bersalah bagi tujuh pertuduhan berkaitan dana berjumlah RM42 juta yang disalahguna dari SRC International.Putrajaya hari ini berkata tidak akan berkompromi dalam usahanya mengheret mereka yang terlibat dalam skandal 1MDB ke muka pengadilan.Pada Julai 2020, kerajaan mencapai penyelesaian sekitar RM19 bilion dari Goldman Sachs, Ambank dan Deloitte, tiga entiti yang terlibat dalam skandal 1MDB.Indeks Kebebasan Ekonomi dibaca melalui 12 indikator di bawah empat kategori: kedaulatan undang-undang, ukuran kerajaan, kecekapan peraturan dan pasaran terbuka.Walaupun skor keseluruhan Malaysia turun sebanyak 0.3 mata, kedudukan globalnya meningkat dua anak tangga dari kedudukan ke-24 pada tahun lalu.Indeks yang menyenaraikan 172 negara dalam rankingnya, turut meletakkan Malaysia dalam kategori “Hampir Bebas”, di samping 33 negara lain terdiri daripada ekonomi utama dunia seperti Britain, Amerika Syarikat, Kanada, Sweden, Korea Selatan dan Jepun.Mengungguli indeks di baris kedua tahun ini adalah Singapura, dengan skor 89.7 mata, ia diikuti New Zealand, Australia, Switzerland dan Ireland.


Dzulkefly hina pelantikannya sebagai anggota jawatankuasa darurat, kata penganalisis

Kenyataan Dzulkefly Ahmad berhubung proklamasi darurat adalah tidak matang dan penganalisis mengatakan ahli Parlimen Kuala Selangor itu “menghina” pelantikannya sebagai anggota Jawatankuasa Khas Bebas Darurat yang dipengerusikan oleh bekas ketua hakim negara, Ariffin Zakaria.Shamsul Amri Baharuddin dari Universiti Kebangsaan Malaysia (UKM) berkata, Dzulkefly tidak seharusnya mengeluarkan sebarang kenyataan sebelum Jawatankuasa Khas Bebas Darurat mula bermesyuarat.“Dzulkefly salah seorang wakil pembangkang yang paling kecewa selepas kerajaan Pakatan Harapan (PH) jatuh. Ia jelas kelihatan apabila sampai sekarang tidak ada sekali pun dia dan PH sokong kerajaan PN,” katanya kepada MalaysiaNow yang mempertikaikan dakwaan Dzulkefly bahawa darurat yang hanya untuk politik dan bukannya untuk memerangi Covid-19.“Dia sengaja cari perhatian seperti kebudak-budakan yang baru nak belajar bermain politik. He is playing kindergarten politics.”Dalam wawancara bersama portal The Malaysian Insight semalam, bekas menteri kesihatan itu berkata, kerajaan mempunyai kuasa mencukupi untuk menangani penyebaran virus yang sudah mencapai empat angka sejak akhir tahun lalu tanpa perlu menggunakan kuasa darurat.Pada 9 Februari lalu, Putrajaya mengumumkan Jawatankuasa Khas Bebas Darurat yang dianggotai 19 orang termasuk bekas pegawai tinggi kerajaan, ahli Parlimen kerajaan dan pembangkang termasuk Dzulkefly.Kamarul Zaman Yusoff dari Universiti Utara Malaysia (UUM) juga bersependapat dengan Shamsul mengatakan kenyataan Dzulkefly merupakan satu pandangan yang tidak beretika dapatah lagi beliau merupakan ketua Pasukan Tindakan Khas Covid-19 Selangor.“Dia sengaja cari perhatian seperti kebudak-budakan yang baru nak belajar bermain politik. He is playing kindergarten politics.”“Amat tidak wajar untuk dia mengeluarkan pandangan pra matang begitu kerana sebagai anggota jawatankuasa itu dia sepatutnya mengeluarkan pandangan di dalam jawatankuasa.“Tidak beretika untuk ahli mengeluarkan apa-apa kenyataan mengenai kelangsungan darurat di luar jawatankuasa kerana ia boleh mempengaruhi pihak lain,” katanya kepada MalaysiaNow.Katanya, sebarang kenyataan ahli jawatankuasa perlu dibuat secara objektif setelah dibuat kajian terperinci mengikut kehendak dan terma yang ditetapkan.“Tindakan beliau ini seolah-olah tidak menghormati Agong yang membuat lantikan beliau sebagai anggota jawatankuasa itu.”Kamarul berkata, tidak mustahil kenaikan mendadak kes Covid-19 di Selangor yang sehingga kini masih tertinggi ekoran kegagalan aplikasi SELangkah dan pasukan khas yang diterajui ahli Parlimen Kuala Selangor itu.“Ya, pastilah persepsi masyarakat adalah ia merupakan kegagalan beliau sebagai ketuanya.“Sebab itu dia tak boleh lantang mengkritik kerajaan pusat bila keadaan di Selangor yang dia terajui paling teruk.”Shamsul menambah, penularan kes Covid-19 di Malaysia adalah disebabkan kegagalan kerajaan PH ketika itu yang tidak mengambil sebarang tindakan segera.“Masa PH memerintah dan Dzulkefly menteri kesihatan Covid-19 sudah pun mula merebak akhir Disember 2019, Vietnam ambil tindakan tapi Malaysia tak buat apa-apa sehingga kerajaan bertukar kepada Perikatan Nasional (PN) yang diketuai Muhyiddin Yassin.”Jawatankuasa Khas Bebas Darurat 2021 yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 berperanan untuk menasihati Yang di-Pertuan Agong mengenai kewujudan berterusan darurat besar di Malaysia dan penamatannya.Manakala Majlis Keselamatan Negara dan Jabatan Perdana Menteri berperanan sebagai urus setia jawatankuasa itu.


Anwar saman Muhyiddin berhubung dakwaan terima gaji RM15 juta sebagai penasihat ekonomi Selangor

Perdana Menteri Anwar Ibrahim hari ini memfailkan saman terhadap Muhyiddin Yassin berhubung ucapan berbaur fitnah mengenai dakwaan beliau menerima gaji sebanyak RM15 juta semasa berkhidmat sebagai penasihat ekonomi negeri Selangor.
Anwar, 75, memfailkan saman itu menerusi Tetuan SN Nair & Partners di Mahkamah Tinggi di sini, dengan menamakan Muhyiddin, 75, sebagai defendan tunggal.
Berdasarkan pernyataan tuntutan, Anwar mendakwa pada 5 Disember lepas, Muhyiddin yang juga pengerusi Perikatan Nasional (PN) telah membuat kenyataan itu dalam satu ucapan semasa "Grand Finale Perikatan Nasional Padang Serai" di Taman Selasih, Kulim sebagai menyokong calon PN, Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.
Pengerusi Pakatan Harapan itu mendakwa ucapan dalam ceramah itu telah diterbitkan atau menyebabkan penerbitan semula di aplikasi TikTok di bawah nama “@beritakini8”, yang telah mendapat tontonan melebihi 1.1 juta kali, 6,061 komen, melebihi 21,400 butang "like", melebihi 1,360 butang "favourite", dan 2,169 kali perkongsian setakat tarikh notis tuntutan plaintif bertarikh 7 Disember.
Dakwanya, kenyataan fitnah itu telah dipetik oleh Malaysiakini dan ia diterbitkan menerusi artikel di portal berkenaan bertajuk “MB’s aide to Muhyiddin: Anwar paid RM1 as S’gor economic adviser” pada hari sama (7 Disember).
Anwar mendakwa, pada keesokannya, keseluruhan ucapan dalam ceramah tersebut telah diterbitkan atau menyebabkan penerbitan semula oleh Muhyiddin di akaun Facebooknya di bawah nama "Muhyiddin Yassin" dengan mendapat tontonan melebihi 42,000 kali, 506 komen, melebihi 2,800 reaksi dan 48 perkongsian setakat tarikh pemfailan saman itu.
Menurut Anwar, kenyataan fitnah itu antaranya membawa maksud beliau seorang yang tidak boleh dipercayai dan tidak jujur mengenai penerimaan jutaan ringgit daripada kerajaan negeri Selangor sebagai penasihat ekonomi dan menipu orang ramai dengan menyatakan bahawa beliau telah menerima RM1 sebagai gaji untuk perkhidmatan beliau sebagai penasihat ekonomi.
Beliau mendakwa kenyataan-kenyataan fitnah itu dirancang terlebih dahulu bertujuan untuk memperlekehkan, memfitnah reputasi serta perwatakan plaintif secara serius selain memburukkan nama baik dan karakternya yang merupakan seorang penyokong teguh kedaulatan undang-undang serta reformasi sosial.
“Dalam memberi kenyataan dalam ucapan itu, jelas defendan berniat jahat dengan tidak mengendahkan jawapan rasmi bekas Menteri Besar Selangor (Abdul) Khalid Ibrahim semasa persidangan Dewan Undangan Negeri Selangor pada 27 Mac 2012, yang beliau (Khalid) telah menyatakan secara jelas bahawa gaji saya sebagai penasihat ekonomi negeri Selangor hanyalah jumlah simbolik RM1,” dakwa plaintif dalam pernyataan tuntutan itu.
Anwar mendakwa Muhyiddin juga keberatan untuk memohon maaf dan menarik balik kenyataan tersebut, malah terus menerbitkannya dan tidak memadamkannya sehingga kini, walaupun beliau telah menafikannya.
Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan dan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa.
Peguam SN Nair, yang mewakili Anwar, ketika dihubungi Bernama berkata saman itu difailkan pada 10.30 pagi tadi.


Najib cuti sakit, perbicaraan kes 1MDB ditangguh

Perbicaraan kes Najib Razak membabitkan dana 1Malaysia Development Berhad (1MDB) di Mahkamah Tinggi ditangguhkan hari ini, kerana bekas perdana menteri itu cuti sakit selepas menjalani pembedahan mata, Khamis lepas.Peguam utama Najib, Muhammad Shafee Abdullah memaklumkan perkara itu ketika prosiding bermula pada pukul 10.20 pagi di hadapan hakim Collin Lawrence Sequerah.Hakim kemudian membenarkan Najib diberikan cuti sehari dan mengarahkan mahkamah bersidang pada pukul 9.30 pagi, esok.Terdahulu, hakim bertanya kepada peguam, sama ada perbicaraan kes berkenaan dapat diteruskan esok, dan Shafee menjawab bahawa penglihatan Najib masih kurang jelas, malah beliau juga tidak dapat menandatangani sebarang cek.Sequerah: Mungkin kita boleh bersidang esok untuk kes ini. Beri dia cuti hari ini, esok kita boleh bersidang…Esok kita bertemu di sini seperti biasa dan jika keadaan hematoma telah pulih, maka kita boleh teruskan.Shafee: Beliau (Najib) mempunyai ketidakupayaan sementara dan tidak mempunyai penglihatan yang jelas, malah beliau tidak dapat menandatangani cek.Mendengar penjelasan tersebut, hakim memaklumkan bahawa Najib boleh hanya duduk di mahkamah esok.Perbicaraan kes di mahkamah hari ini, sepatutnya bagi mendengar keterangan dari saksi pendakwaan ke-10 Mohd Hazem Abdul Rahman, 49, yang merupakan bekas CEO 1MDB.Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


Jumlah mangsa banjir Terengganu meningkat lepasi 17,700 orang

Jumlah mangsa banjir di Terengganu meningkat manakala Kelantan terus mencatatkan penurunan pagi ini. Di Terengganu, jumlah penduduk dipindahkan terus meningkat kepada 17,742 orang daripada 4,557 keluarga setakat 8 pagi berbanding 14,393 orang daripada 3,744 keluarga malam tadi.Peningkatan itu berikutan pemindahan penduduk di kampung-kampung terletak berhampiran muara sungai berikutan fenomena air pasang besar yang berlaku malam tadi terutama di daerah Kemaman.Ketika ini terdapat 141 pusat pemindahan sementara (PPS) dibuka iaitu 26 di Besut, Dungun (29), Kemaman (27), Hulu Terengganu dan Setiu masing-masing 21, Kuala Terengganu (sembilan), Kuala Nerus (tujuh) dan Marang (satu).Sekretariat Jawatankuasa Pengurusan Bencana Negeri memaklumkan jumlah tertinggi mangsa di PPS ialah di Kemaman iaitu seramai 8,027 orang, diikuti Hulu Terengganu (3,700), Dungun (2,988), Besut (908), Setiu (848), Kuala Terengganu (728), Kuala Nerus (538) dan Marang (lima).Sementara itu, Jabatan Pengairan dan Saliran melalui laman sesawang https://publicinfobanjir.water.gov.my melaporkan kebanyakan sungai semakin surut dengan ketika ini hanya Sungai Kemaman di Kemaman dan Sungai Dungun di Dungun masih melebihi paras bahaya.Di Kelantan, jumlah mangsa banjir terus menunjukkan penurunan apabila seramai 7,625 orang daripada 2,483 keluarga berada di PPS setakat 8 pagi berbanding 8,054 orang daripada 2,600 keluarga malam tadi.Aplikasi Info Bencana Jabatan Kebajikan Masyarakat (JKM) memaklumkan sebanyak 46 PPS dibuka melibatkan 21 di Pasir Mas, Tanah Merah (sembilan), Kuala Krai (tujuh), Pasir Puteh (enam), Machang (dua) dan Jeli (satu).Sementara itu, portal rasmi info banjir JPS menerusi laman sesawang publicinfobanjir.water.gov.my melaporkan dua sungai utama di negeri itu berada pada paras amaran iaitu Sungai Golok di Kampung Jenob, Tanah Merah merekodkan bacaan 23.10 meter manakala Sungai Kelantan di Temangan, Machang mencatat 16.99 meter.


PH beri mandat untuk cari majoriti dengan sesiapa sahaja, kata Anwar

Anwar Ibrahim hari ini mengatakan beliau mendapat mandat daripada parti-parti komponen dalam Pakatan Harapan (PH) untuk bekerjasama dengan mana-mana individu bagi mendapatkan bilangan majoriti dan membentuk kerajaan baru di Putrajaya.“Ingat, siapa sahaja untuk mendapat majoriti. Tetapi, syarat yang mereka berikan, saya setuju.“Tidak boleh melanggar prinsip ‘good governance’ untuk menolak rasuah, penyelewangan dan jadikan Malaysia ini untuk semua kaum dan rakyat di negara kita,” katanya ketika berucap pada program Sepetang 2021 Bersama Anwar Ibrahim di Kuala Lumpur, hari ini yang turut dihadiri Ahli Parlimen Seputeh Teresa Kok dan Ahli Parlimen Lembah Pantai Fahmi Fadzil.Kenyataan Anwar itu dilihat bercanggah dengan Setiausaha Agung DAP Lim Guan Eng sebelum ini yang mengatakan tidak akan bekerjasama dengan pemimpin Umno terpalit rasuah seperti Najib Razak dan Ahmad Zahid Hamidi.Pada Oktober, MalaysiaNow mendedahkan Najib dan Zahid menulis surat secara bersama kepada Agong bagi menyatakan sokongan kepada Anwar untuk menumbangkan kerajaan Perikatan Nasional (PN) pimpinan Muhyiddin Yassin.Pada 17 Disember lepas Presiden Amanah Mohamad Sabu dan Lim mengatakan PH tidak perlu lagi membuang masa mengharapkan sokongan ahli-ahli Parlimen Umno untuk menumbangkan kerajaan PN.Mereka turut menggesa satu kerjasama dengan parti pembangkang di luar gabungan itu, dipercayai merujuk kepada Pejuang pimpinan Mahathir dan Warisan pimpinan bekas ketua menteri Sabah, Mohd Shafie Apdal.Selepas Anwar gagal membuktikan beliau mempunyai sokongan “kukuh dan meyakinkan” seperti didakwanya apabila mengadap Agong pada 13 Oktober tahun lalu, ramai pemimpin PH mula mempersoalkan kepimpinannya.Dalam ucapannya hari ini, Anwar turut menyorot kembali tempoh pemerintahan singkat 22 bulan PH yang menyaksikan kekalahan demi kekalahan dalam pilihan raya kecil (PRK), termasuk yang teruk dalam sejarah politik tanah air merujuk kepada Tanjung Piai.“Ada orang tak senang bila saya ungkap perkara ini kerana apa pun kerajaan PH boleh pertahankan.“Tak, saya (memang) pertahankan yang menang, tapi saya tak akan pertahankan ketelanjuran rasuah dalam kalangan kita,” katanya.Daripada 10 PRK selepas PRU14, lima kerusi berjaya dipertahankan oleh PH iaitu PRK Dewan Undangan Negeri (DUN) Sungai Kandis, Seri Setia, Balakong, Parlimen Port Dickson dan Sandakan.Sementara BN berjaya memenangi PRK bagi Parlimen Cameron Highlands, Kimanis, Tanjung Piai, DUN Rantau dan Slim.


Petani alami kerugian besar akibat banjir

Di ladang cilinya yang terletak di Kampung Sri Tanjung, Ahmad Irham Mohd Noor duduk sambil merenung deretan tanamannya.Dahulu, pemandangan itu membuatnya gembira dan puas, namun kini, pemandangan di ladangnya hanya membawa kesedihan dan putus asa.Tanaman yang tumbuh subur di ladang kecilnya kini layu dan bertukar coklat, diselaputi lumpur akibat banjir besar yang melanda beberapa kawasan di Dengkil dua minggu lalu.Dalam tempoh dua minggu sahaja, tanamannya yang diusahakannya musnah sepenuhnya sedangkan waktu menuai sudah dijadualkan pada penghujung bulan lalu.Kini, Irham hanya boleh duduk mengira kerugian yang dialaminya sebelum membersihkan kawasan sekitar ladangnya itu selepas air banjir semakin surut.“Saya datang ke ladang ini setiap hari, namun saya buntu juga kerana saya tak tahu di mana nak mula atau apa yang perlu dilakukan terlebih dahulu,” katanya ketika ditemui MalaysiaNow.“Semuanya masih dalam proses pembersihan dan pemulihan.”Namun, dia sering termangu mengenangkan usahanya selama ini musnah.Kesan banjir di ladang cili Irham Mohd Noor di Sepang.Ketika ini, tumpuannya hanyalah untuk menyelamatkan polibeg yang masih mempunyai pokok.Polibeg adalah bekas plastik nipis yang memiliki lubang bagi menanam tanaman seperti pasu tradisional.Sebelum banjir melanda, Irham mempunyai 2,500 polibeg yang mengandungi sejumlah 5,000 pokok cili.Walaupun ada daripada tanamannya yang tidak terjejas kerana jaring pelindung digunakan, namun kebanyakannya dihanyutkan arus deras banjir.Selepas mengumpul baki tanamannya yang masih ada, Irham menumpukan kerja untuk membersihkan sabut kelapa hancur yang ada dalam polibegnya dengan harapan dapat digunakan untuk musim depan.Irham Mohd Noor mengumpulkan polibeg yang masih ada untuk pulihara apa yang masih boleh digunakan.Dia perlu menggunakan 500 guni sabut kelapa hancur untuk menanam pokok baru.“Membeli lebih banyak barang memerlukan wang yang besar, jadi saya cuba pulihara apa yang ada dengan membuang lumpur yang melekat pada polibeg dan bahagian atas coco peat (sabut kelapa hancur),” katanya.Kemudian, dia akan keringkan semua yang sudah dipulihara dan dibersihkan.Jika usahanya ini tidak berjaya, maka Irham tidak ada pilihan selain menggunakan wang simpanannya dan memulakan semula penanaman cilinya dari awal semula.Untuk memulakan penanaman semula, ia akan mengambil masa lebih dari sebulan.Irham juga menganggarkan sekurang-kurangnya empat bulan diperlukannya untuk membina semula ladang dan menanam tanaman seterusnya.Irham Mohd Noor mengeringkan sabut kelapa hancur untuk digunakan semula bagi tanaman cilinya.Sambil memandang baki tanamannya yang musnah, dia berkata tanamannya itu boleh diselamatkan jika ia hanya ditenggelami air selama dua hari.Namun hujan lebat yang turun telah menyebabkan tanamannya ditenggelami selama hampir seminggu – satu tempoh yang terlalu lama untuk tanaman cilinya.Irham adalah salah seorang petani yang terjejas teruk akibat banjir besar yang melanda beberapa negeri pada 18 Disember lalu.Pada 31 Disember, Perdana Menteri Ismail Sabri Yaakob berkata bantuan yang boleh mencecah RM10,000 akan diberikan kepada ketua isi rumah yang terjejas akibat banjir.Beliau turut mengumumkan Bantuan Wang Ihsan sebanyak RM1,000 juga akan diberikan kepada isi rumah yang terjejas selain bentuk bantuan lain termasuk baucar untuk peralatan elektrik dan bantuan tunai.Sementara itu, mangsa yang rumahnya mengalami kemusnahan sepenuhnya juga layak menerima bantuan sehingga RM61,000.Peruntukan turut disediakan untuk membaiki kenderaan yang rosak akibat banjir tersebut.Irham Mohd Noor tersenyum ketika menceritakan pengalamannya sebagai mangsa banjir di Dengkil, Sepang.Bagaimanapun, setakat ini tiada peruntukan diumumkan untuk petani yang menanggung kerugian besar seperti Irham.Irham berkata beliau memerlukan sekurang-kurangnya RM15,000 sebagai modal memulakan tanaman semula, ia termasuk kos pembelian baja, benih dan peralatan pertanian.“Buat masa ini, saya perlu menggunakan wang simpanan sendiri untuk menampung kerugian,” katanya.“Nasib baik saya ada simpanan. Saya tidak tahu apa yang saya akan lakukan jika saya tidak mempunyai simpanan.”Beliau juga menerima bantuan daripada rakan-rakan dan orang yang tahu kisahnya, manakala wakil dari Jabatan Pertanian Sepang telah melawat untuk membantu menganggarkan kerugian dan memeriksa kualiti sabut kelapanya.“Saya bertanya sama ada saya boleh dapatkan bantuan kewangan untuk tanaman saya, tetapi mereka kata buat masa ini masih belum ada bantuan pertanian diberikan kepada petani yang terjejas banjir,” katanya.Dengan kerugian yang jauh melebihi pengiraan awalnya sebanyak RM100,000, Irham terpaksa menanggungnya sendirian.Dia bekerja keras untuk membina ladangnya dan rumah kecil yang mempunyai segala keperluan rumah termasuk mesin basuh, peti sejuk dan katil.Pada hujung minggu dan cuti sekolah, isteri dan dua anaknya akan datang dan tinggal bersamanya, dan mereka akan menikmati masa bersama sebagai sebuah keluarga.Namun kini, semuanya sudah tidak ada.Irham Mohd Nor melihat keadaan motosikalnya yang disimpan di bilik semaian selepas ditenggelami banjir di Dengkil, Sepang.Irham juga tidak layak menerima bantuan tunai kerajaan kerana rumahnya dianggap rumah ladang.“Ketika mula-mula melihat keadaan ladang, saya hampir menangis,” katanya.“Tetapi saya tetap kuatkan hati. Saya berbincang dengan isteri saya, dan kami bersetuju untuk pulihkan keadaan ini secara perlahan-lahan.”Selain perlu pulih dari sudut kewangan, Irham juga perlu menangani pemulihan mentalnya akibat banjir.Setiap kali hujan, hatinya sebak dan risau jika gelombang kedua banjir yang akan menyebabkan lebih banyak kerosakan pada ladang kecilnya.Beberapa hari lalu, hujan turun dengan lebat sehingga air di sungai berhampiran mula naik semula dan Irham tidak tenang sehingga hujan reda dan paras air kembali surut.“Jika banjir terjadi sekali lagi, ia akan hancurkan saya selepas sudah bersihkan semuanya,” katanya.Irham pernah menjadi jurugambar sebelum ini, namun kini ladang cilinya menjadi satu-satunya sumber pendapatan.“Saya perlu menanggung sendiri semua kerugian itu,” katanya.“Saya hanya berharap kerajaan dapat melihat penderitaan kami dan beri bantuan kepada petani yang terjejas akibat banjir.”


Sukarelawan kumpul, agih makanan tidak terjual kepada golongan memerlukan

Sekumpulan sukarelawan mengambil inisiatif untuk mengumpulkan makanan yang tidak terjual daripada peniaga Bazar Ramadan dan mengagihkannya kepada isi rumah berpendapatan rendah.
Inisiatif yang dilancarkan oleh sebuah badan bukan kerajaan (NGO) dikenali sebagai Gema, bertujuan mengelakkan pembaziran makanan sepanjang bulan puasa ini.
Menurut data kerajaan, kira-kira 112,000 tan makanan dibazirkan di Malaysia pada Ramadan tahun lalu.
Dalam tempoh tiga minggu pertama, Gema berjaya mengumpul 20 tan makanan yang tidak terjual dari bazar Ramadan di Kuala Lumpur, kata sukarelawan Umi Kelathun Abd Ghani kepada Reuters, sambil menambah organisasi itu menjalankan inisiatif ini di seluruh negara.
Setelah dikumpulkan, makanan akan ditimbang dan dibungkus semula sebelum dihulurkan kepada mereka yang memerlukan.
"Membazir jika rahmat sebegini dibuang begitu sahaja. Berkat usaha (sukarelawan) ia dapat membantu golongan berpendapatan rendah untuk makan," kata Abawiah Salleh, seorang penerima di Kuala Lumpur.
Malaysia dijangka menyaksikan peningkatan sebanyak 15% sampah sewaktu bulan puasa dan menjana hampir 20 tan sisa makanan setiap hari, menurut angka kerajaan.
Bulan Ramadan akan berakhir minggu ini, dengan Hari Raya Aidilfitri dijangka disambut pada hujung minggu.